ЎЗБЕК ЧАРМ-ПОЙАБЗАЛИ БУЮК БРИТАНИЯ БОЗОРИГА ЙЎЛ ОЛМОҚДА | UZCHARMSANOAT\nЎЗБЕК ЧАРМ-ПОЙАБЗАЛИ БУЮК БРИТАНИЯ БОЗОРИГА ЙЎЛ ОЛМОҚДА\nHome » ЎЗБЕК ЧАРМ-ПОЙАБЗАЛИ БУЮК БРИТАНИЯ БОЗОРИГА ЙЎЛ ОЛМОҚДА\nPost date: 12 February 2020\n358 PDF version\nБуюк Британия пойтахти Лондон шаҳрида бўлиб ўтаётган “Pure London” ва “Pure origin” мода либослари, пойабзал ва аксессуарлар халқаро анжуманида Инвестициялар ва ташқи савдо вазирлигининг ташаббуси билан “Ўзчармсаноат”, “Енгилсаноат”, "Ҳунарманд" ва "Ўзбекипаксаноат" уюшмалари иштирок этмоқда. Ўзбекистонда ишлаб чиқарилган турли маҳсулотларни намойиш майдони марказдаги 83 квадрат метр жойни банд қилган. Халқаро кўргазмада 1300 дан ортиқ мода оламидаги нуфузли брендлар қаторида маҳаллий ишлаб чиқарувчиларимиз ҳам ўз дизайнерлик ишлари ҳамда сифатли маҳсулотлари билан қатнашмоқда. Хусусан, “Ўзчармсаноат” уюшмаси раиси бошчилигидаги делегация тақдимотларда фаол иштирок этилди. Чарм-пойабзал тармоғи учун янги бозорлар топиш ва экспорт масалаларини хорижий ҳамкорлар билан айнан ушбу майдонда батафсил муҳокама қилди.\nДунёнинг турли бурчакларидан келган корхоналарга ва инвесторларга миллий брендимизни танитиш мақсадда тақдимотлар, B2B учрашувлар ташкил этилди. Унда чет-эллик корхоналар Ўзбекистонда ишлаб чиқарилган маҳсулотлар сифати ва мамлакатимиздаги инвестицион муҳит хақида тўлиқ маълумотларга эга бўлишди.\nХусусан, “Ўзчармсаноат” уюшмаси раиси дунёнинг етакчи компаниялари вакиллари билан мулоқотларга киришиб, янги ҳамкорлик алоқларини йўлга қўймоқда. Жумладан, кўргазма доирасида уюшма раҳбари Халқаро чарм ишлаб чиқарувчилар кенгаши бош котиби, Буюк Британия чарм федерацияси директори Пол Пирсон билан учрашди.\nҚайд этиш керак, П.Пирсон бошчилик қиладиган халқаро ташкилот 2018 йилдан буён “Ўзчармсаноат” уюшмаси билан яқин муносабатларни йўлга қўйган. Ўзбекистон чарм-пойабзал тармоғини янада ривожлантириш бўйича мунтазам ҳамкорлик алоқларини олиб бормоқда. Мамлакатимизда бўлиб ўтадиган соҳага оид кўргазмаларда иштирок этиб, маҳсулотлар сифати ва ишлаб чиқариш ҳажмини ошириш, тармоққа тўғридан-тўғри инвестицияларни кенг жалб қилиш ва экспорт географиясини кенгайтириш борасида амалий кўмак кўрсатиб келмоқда. Айнан Лондондаги кўргазмада ҳам П.Пирсон уюшма раиси билан учрашиб Ўзбекистонда тармоқ учун хорижий инвестицияларни кенг жалб этиш, экспорт кўрсаткичини янада ошириш масаласини муҳокама этди. Халқаро чарм ишлаб чиқарувчилар кенгаши бош котиби тайёр ва ярим тайёр чарм, ҳамда пойабзал, чарм-атторлик буюмларини Буюк Британияга экспорт қилиш масаласида уюшмага яқиндан кўмак беришга тайёр эканлигини билдирди. Бу борада Ўзбекистон томонидан амалга оширилиши лозим бўлган ишлар хусусан, ишлаб чиқарилаётган маҳсулотларни Европа стандартларига мослаштириш лозимлиги тўғрисида маълумотлар тақдим этилди.\nКўргазма доирасида 100 йиллик тарихга эга “SATRA” компанияси вакили билан ҳам музокара олиб борилди. Қайд этиш керак, ушбу ташкилот чарм-пойабзал маҳсулотларини халқаро синовдан ўтказиш ва сертификат тақдим этиш билан шуғулланади. Компанияга аъзо корхоналар тегишли сертификатларни қўлга киритгач, дунёнинг исталган бозорига йўл олади.\nМуҳокамада “Ўзчармсаноат” уюшмаси таркибидаги корхоналар томонидан ишлаб чиқарилаётган маҳсулотларнинг сифатини синовдан ўтказиш ва уларга тегишли хулосалар бериш бўйича икки томонлама ҳамкорлик ўрнатиш масаласида фикр алмашилди. “SATRA” компанияси вакиллари мулоқотда маҳаллий корхоналаримиз ва Тошкент енгилсаноат ва тўқимачилик институти талабалари учун махсус ўқув тренингларини ташкил этиш ва кадрлар малакасини оширишга кўмак кўрсатишга тайёр эканлигини билдиришди.\nЛондондадаги кўргазмада иштирок этаётган “Wanessawu” компанияси ҳам чарм-пойабзал маҳсулотларимизга катта қизиқиш билдирди. Мазкур компания Францияда жойлашган бўлиб, йирик пойабзал ишлаб чиқарувчи ташкилот саналади. “Ўзчармсаноат” уюшмаси раиси билан мулоқотда компания вакили Ўзбекистонда ишлаб чиқарилаётган маҳсулотларни сифати юқори эканлигини қайд этиб, ҳамкорликда янги қўшма корхоналар очиш бўйича режаларини муҳокама этди. Бунинг учун компания вакили мулоқотларга киришишга тайёр эканлигини билдирди.\n“DiDiCreationos” компанияси вакиллари ҳам маҳаллий ишлаб чиқарувчиларимизнинг маҳсулотлари билан яқиндан танишиб, ҳамкорлик масалаларини “Ўзчармсаноат” уюшмаси раҳбарияти билан муҳокама этди. Уюшма раиси компания вакилига мамлакатимизда хорижий инвесторлар учун яратилган имкониятлар ва берилаётган имтиёз ҳамда преференциялар тўғрисида батафсил маълумот берди. Компания вакиллари асосан сумкалар ва аксессуарлар ишлаб чиқариш билан шуғулланади. Шу боисдан “DiDiCreationos” Ўзбекистонда ҳамкорликда аёллар сумкаси ва эркаклар сандалларини ишлаб чиқариш истагини билдирди. Бу ҳамкорлик дунё бозорига чиқувчи маҳсулотларнинг сонини янада ошириши қайд этилди.\nКўргазма доирасидаги чет-эл компаниялари билан бўлиб ўтган учрашувларда мазкур йирик ташкилотлар билан Франчайзинг асосида, яьни хорижнинг нуфузли брендларини жамлаган компанияларнинг технология, дизайнлари ва бозорларидан фойдаланган ҳолда Ўзбекистонда янги қўшма корхоналарни ташкил этиш масалалари буйича музокаралар олиб борилди. Кўплаб чет-эл корхоналари бу борадаги ҳамкорликка тайёр эканлигини билдиришди.\nБирлашган Араб Амирлигининг “Genttman” компанияси вакиллари эса Ўзбекистондаги қулай инвестицион муҳит ва бизнес учун яратилган шароитлар билан яқиндан танишиб, эркаклар ва аёллар пойабзалларини ишлаб чиқариш бўйича янги корхона ташкил этишни режалаштираётганини маълум қилишди.\n“Pure London” ва “Pure origin” мода либослари кўргазмаси, пойабзал ва аксессуарлар халқаро анжуманида “Ўзчармсаноат” уюшмаси кўплаб хорижий инвесторлар ва экспортёрлар билан мулоқотлар ўтказмоқда. Дастлабки келишувлар эса ўз натижасини тез фурсатда кўрсатади.\nСоат 09:00 - 18:00


22.10.2021 09:09/\tчитать дальше...\n22.11.2021 09:52/\tчитать дальше...\nДарахтларда вафо йўқ, дейишади, баъзи инсонлар. Нима учун деб сўраяпсизми? Чунки дарахт уни эккан одамга эмас, уни танасига болта урган одамга вафо қилади. Уйини иситади. Шундай бўлса-да, дарахт қуриб қолгунга қадар барчага яхшилик қилиб мева беради, соя беради. Афсуски баъзи инсонлар шу дарахтлардан ўтин сифатида фойдаланишни афзал билишади.\n22.11.2021 09:54/\tчитать дальше...\n22.11.2021 09:55/\tчитать дальше...\nСАМИМИЙ ИНСОН ЭДИ У\nШавқатсиз ажал ажойиб асл олийжаноб инсонни, оддий ишчиликдан то раҳбарлик вазифасигача бўлган шарафли йўлни босиб ўтган аҳил жамоа фидойисини, меҳрибон оила дарғаси ва қадрдон дўстни орамиздан юлиб олиб кетди. Кечагина давлат хизматлари марказида халқимиз хизматига камарбаста бўлаётган, дўстлар даврасида доим кулиб юрадиган йигитнинг бугун орамизда йўқлигига ишонгимиз келмайди. На чора, ўлим ҳақ. Фақат таскин шундаки, яхшиларнинг хотираси дилдан ўчмайди.\n22.11.2021 09:57/\tчитать дальше...


Газета масъул котиби Сулаймон Шодиевнинг таъкидлашича, “Когон ҳаёти”нинг тиражи борган сари камайиб бормоқда. Бунинг ҳаммаси маблағга бориб тақалади. Маблағ йўқлиги сабабли газета бир ойда одатдагидек тўрт марта эмас, балки икки марта чоп этилмоқда.\nГазета таҳририятида тўрт киши ишлайди. Шундан икки нафаригина ижодий ходим. С.Шодиевнинг бир ўзи газетада ҳам масъул котиб, ҳам муҳаррир ва мусаҳҳаҳдир. Айни пайтда С.Шодиев Когон туманлараро суди томонидан жавобгарликка тортилган. Бунга сабаб “Когон ҳаёти”нинг 2003 йил 15 июль сонидаги “Кенгашли тўй тарқамайди” сарлавҳали мақоласида Когон шаҳридаги 3-маҳалла оқсоқоли Жўрақул Арабов ҳақида гўёки ноўрин, исботланмаган маълумотлар тарқатганидадир. Оқсоқол Ж.Арабов шаъни ва қадр-қиммати топталгани даъвоси билан судга мурожаат қилиб, С.Шодиевдан маънавий зарарни ундириб беришни сўраган.\nС.Шодиевнинг айтишича, ўтган йилнинг июль ойида 3-маҳалла аҳлидан бир гуруҳи оқсоқол фаолиятидаги камчиликлар ҳақида таҳририятга шикоят йўллаган. Журналист хатга имзо чекканлар ва бошқалар билан суҳбатлашган, вазиятни ўрганган. Натижада шикоят хатида келтирилган айрим камчиликлар тасдиқланмаган. “Кенгашли тўй тарқамас” мақоласида тасдиқланмаган фактлар ҳам келтириб ўтилган. Шу билан бирга, маҳалла аҳлининг кўпчилиги оқсоқол фаолиятидан норозилигини айтган ва бу гаплар мақолага киритилган. Ж.Арабов эса ишдан бўшаб кетгандан сўнг мақола туфайли ўзининг шаъни топталгани ҳақида судга даъво аризаси берган. Ўтган йилнинг 4 декабрида чиқарилган суднинг ҳал қилув қарорига кўра журналист жаримага тортилган ва газетага раддия эълон қилиш шарти қўйилган.\nАйни пайтда газета зиммасида даъвогарга 50 минг сўм жарима тўлаш ва раддия эълон қилиш мажбурияти турибди. С.Шодиев эса суд қарорини қайта кўриб чиқишни сўраб, юқори инстанцияга мурожаат этган.


1. Андижон шаҳар 1-сон, Андижон шаҳар 2-сон, 5-сон, 6-сон,\n9-сон, 11-сон Андижон туман 3-сон Жалақудуқ туман 2-сон, Шаҳрихон туман 2-сон, 3-сон Избоскан туман, Хўжаобод туман 2-сон, Қўрғонтепа туман 1-сон ва 2-сон, Жалақудуқ туман\n2-сон, Асака туман 2-сон, 3-сон, 5-сон Пахтаобод туман 2-сон. Бундан ташқари Андижон шаҳар 4-сон давлат нотариал идорасининг нотариус ёрдамчиси (бола парваришлаш таътилида бўлган ходим таътилдан қайтгунларига қадар) (мазкур лавозимларга қўйиладиган талаб: олий юридик маълумотга эга бўлган Ўзбекистон Республикаси фуқаролари);\n2.Андижон вилоят адлия боқшармаси тизимига кирувчи давлат нотариал идораларида 11 та стажёр нотариуслик лавозимига. (стажёр нотариуслик лавозимига қуйиладиган талаблар камида 1 (бир) йил юридик стажга эга бўлган олий ҳуқуқшунос маълумотли Ўзбекистон Республикаси фуқаролари);\n3. Улуғнор туман, Шахрихон туман 3-сон давлат нотариал идораларининг котиби, Адлия бошқармаси хузуридаги нотариал архиви мудири. Бундан ташқари, (мазкур лавозимларга қўйиладиган талаб: олий ёки ўрта махсус юридик маълумотга эга бўлган Ўзбекистон Республикаси фуқаролари);\n- Ўзбеки стон Республикаси фуқароси бўлмаган шахслар;\n20-бандига мувофиқ,танловга ҳужжатларни топшириш муддати эълон тегишли расмий веб-сайтда жойлаштирилган кундан бошлаб камида 15 календарь кунни ташкил этиши лозим.\n2018 ЙИЛ 3 ОКТЯБРЬ КУНИГА ҚАДАР МУРОЖААТ ҚИЛИШЛАРИ МУМКИН.


Мустақил журналист ва ҳуқуқбон Малоҳат Эшонқулова Зомин ҳокимиятида тўрт соат ушлаб турилди « Ўзбекистон Халқ Ҳаракати\n25 May 2019 - 18:04\nМУСТАҚИЛ ЖУРНАЛИСТ ВА ҲУҚУҚБОН МАЛОҲАТ ЭШОНҚУЛОВА\nЗОМИН ҲОКИМИЯТИДА ТЎРТ СОАТ УШЛАБ ТУРИЛДИ\n25 май куни Зомин тумани ҳокимияти, прокуратураси ва ИИБ вакиллари мустақил журналист ва ҳуқуқбон Малоҳат Эшонқуловани ҳокимият биносида тўрт соат ушлаб ўтиришди. Бу ҳақида ҳуқуқбоннинг ўзи ва унинг ёнида борган Қутлуғқиз Балхибаева хабар қилишди.\nАмалдорлар (хусусан ички ишлар бўлими вакили Воҳид Эшбеков) туман ҳокими Алишер Абдуғаниев томонидан маҳаллий прокуратура ва ИИБга қилинган расмий мурожаат (туман ҳокими тўғрисида ижтимоий тармоқларда ёлғон материални эфирга узатиш) юзасидан ҳуқуқбондан тушунтиришнома ёзишни талаб қилишган.\nМалоҳат Эшонқулова ҳокимнинг даъво аризасини кўрсатишни, уни танишиш учун беришни талаб қилган. Лекин прокуратура ва ИИБ вакиллари ҳеч қандай ариза кўрсата олишмаган. Шундан сўнг М. Эшонқулова: “Устимдан ёзилган деб айтилаётган даъво аризасини кўрмагунимча ва у билан танишмаганимча, ҳеч қандай тушунтириш хати ёзмайман”, – деган маънода тушунтиришнома ёзган.\nМалоҳат Эшонқулованинг айтишича, у туман ҳокимиятига алдов йўли билан чақиртирилган. “Ўтган ҳафтада уйимга ўзларини Зомин туман ҳокимияти юристи Акбар Ўролов ва ички ишлар бўлими Терроризмга қарши курашиш бўлинмаси бошлиғи Нуриддин Ҳайдаров, деб таништирган икки киши келди. Улар зоминлик тадбиркор Нишонбой Худойбердиевнинг дўкон ва уйлари ноқонуний тарзда бузилгани ҳақидаги видеолавҳам юзасидан туман ҳокими Алишер Абдуғаниев чақираётганини айтишди. А. Ўролов ва Н. Ҳайдаров туман ҳокими тадбиркор билан менинг гувоҳлигимда учрашишни, тадбиркорга етказилган зарарни қоплашни режалаштираётгани ва бу ҳақида янги видеолавҳа тайёрлаш имкони борлигини айтишди. Лекин уларнинг гапларига ишониб, Зомин тумани ҳокимиятига борганимда алдов йўли билан чақиртирилганимни билдим”, – деди Малоҳат Эшонқулова.\n“Мен, шеригим Қутлуғқиз Балхибаева, тадбиркор Нишонбой Худойбердиев, унинг адвокати Маҳмуджон Искандаров билан туман ҳокимиятига борганимиздан кейин бизни бир соатча куттириб қўйишди. Кейин бирданига ИИБнинг тезкор ходимлари қўлларида видеокамералар билан кириб келиб, мени суратга ола бошлашди. Ҳоким келмади, зарар қопланмади, тадбиркор ташқарига чиқариб қўйилди. Мендан эса устимдан ёзилган қандайдир ариза юзасидан тушунтиришнома талаб қила бошлашди”, – деди М. Эшонқулова. Унинг айтишича, тўрт соат давомида Зомин тумани ҳокимияти ҳудди фавқулодда вазият содир бўлгандек камуфляжли ва қуролли ҳарбийлар билан қуршаб турилган. “Ола-була кийимли ва қуролли ҳарбийларни четдан кўрган одамлар: “Зоминга Бен Ладен келган”, деб ўйлаган бўлишлари ҳам мумкин. Чунки туман ҳокими ваҳиманинг жуда каттасини уюштирди”, – деди М. Эшонқулова.\nБу воқеаларга гувоҳ бўлган тадбиркор Нишонбой Худойбердиевнинг айтишича, талабгорлар орасида Зомин туман ҳокимиятнинг вояга етмаганлар (!!!) билан ишлаш бўлими бошлиғи Йўлдош Шамсиев ҳам бўлган.\nСУРАТДА: ўзларини Зомин туман ҳокимияти юристи Акбар Ўролов (оқ қўйлакли) ва ички ишлар бўлими Терроризмга қарши курашиш бўлинмаси бошлиғи Нуриддин Ҳайдаров (қора кўйлакли), деб таништирган кишилар ўтган ҳафтада Тошкентда Малоҳат Эшонқуловани Зомин туман ҳокимиятига чақираётган пайт.


Қўриқлаш тизими янада такомиллашмоқда / ADOLAT ижтимоий-сиесий газетаси\nИчки ишлар идораларини ислоҳ қилиш, замонавий технологиялар ҳамда малакали кадрлар билан таъминлаш борасидаги саъй-ҳаракатлар изчил давом эттирилиб, салмоқли натижалар қўлга киритилмоқда. Бу Ўзбекистон Республикаси Ички ишлар вазирлиги ҳузуридаги қўриқлаш хизматининг қўриқлаш хавфсизлик техника воситаларини жорий қилиш ва фойдаланишни ташкиллаштириш тизимида ҳам яққол намоён бўлмоқда.\nТаъкидлаш жоизки, мамлакатимиз бўйича қўриқдаги объектларнинг сигнализация воситалари билан жиҳозланганлик даражаси 95,5 фоизни ташкил этади. Шунингдек, қўриқланаётган халқ хўжалиги объектларини замонавий қўриқлаш-ёнғин сигнализация воситалари билан жиҳозлаш борасида ҳам бир қатор ишлар амалга ошириб келинмоқда. Ҳозирги пайтда республика ички ишлар органлари ҳузуридаги қўриқлаш бўлинмаларида 177 та техник қўриқлаш пункти мавжуд бўлиб, улар томонидан 21097 та объектлар қўриқлаб келинмоқда. Айни пайтда 8654 та техник қўриқлаш пунктлари хонадонларга хизмат кўрсатмоқда.\nФуқаролар хонадонларида содир этилиши эҳтимоли бўлган ўғирликларнинг олдини олиш мақсадида ички ишлар органлари ҳузуридаги қўриқлаш бўлинмалари техник қўриқлаш пунктлари томонидан фуқаролар хонадонларини қўриққа олиш борасида 2016 йилнинг биринчи чораги давомида аҳоли ўртасида 9521 маротаба суҳбат ўтказилди ҳамда оммавий ахборот воситалари орқали чиқишлар амалга оширилди.\nЎзбекистон Республикаси Ички ишлар вазирлигининг 2013 йилнинг 5 майидаги “Ўзбекистон Республикаси ички ишлар органлари ҳузуридаги қўриқлаш хизматида ахборотлаштириш-коммуникация технологияларини ривожлантириш, автоматлаштирилган марказий кузатув ва хабар узатиш техник қўриқлаш пунктларини яратиш тўғрисидаги Концепция” талабларини бажариш мақсадида ички ишлар органлари ҳузуридаги қўриқлаш бўлимлари техник қўриқлаш пунктларига замонавий технологияларни жорий қилиш ишлари жадал давом эттирилиб, ҳозирги кунда автоматлаштирилган марказий кузатув ва хабар узатиш техник қўриқлаш пунктларини яратиш бўйича монтаж ишлари якунига етказилди.\nИчки ишлар органлари ҳузуридаги қўриқлаш хизматига замонавий қўриқлаш техника ва технологияларини жорий этиш билан бир вақтда уларда ишлайдиган мутахассисларни тайёрлаш ва малакасини ошириш ишлари фаол давом эттирилмоқда.\nИчки ишлар органлари қўриқлаш хизматини замонавий технологиялар билан таъминлаш, техник қўриқлаш пунктлари моддий-техник базасини мустаҳкамлаш борасидаги ишлар изчил давом этмоқда. Буларнинг барчаси хизмат самарадорлиги ва тезкорлигини оширишга хизмат қилади.\nЎзбекистон Республикаси ИИВ “Қўриқлаш” бирлашмаси\nИҲҲҚ ва ЮТБ матбуот гуруҳи катта инспектори, катта лейтенант


13.12.2017 10:39\t|\tМуаллиф:\nБоғдод қўлга олингандан сўнг\nИбн Ал-Алқомийнинг ўлимидан сўнг мўғуллар ўрнига ўғлини тайинлашди. Ўғил отасининг хоинлигини давом эттирди ва бу амал унга ҳам ёмонлик олиб келди, холос. Тез орада ҳижрий 656 йили ибн Ал-Алқомийнинг ўғли ҳам вафот этди. Бунинг ҳеч ажабланарли жойи йўқ. Ҳақиқатдан ҳам, ким-ки дунё амалларига меҳр берса, Аллоҳнинг қаҳридан қочиб қутула олмайди ва бу дунёда йиққан нарсалари унинг ўзини ҳалокатга учратади. Халифа охиригача шунга интилган ва бу уни ҳалок қилган. Биринчи вазир ибн Ал-Алқомий ҳам шундай қилди ва амалига яраша жазо олди. Бу жазо бутун Боғдод аҳлига бўлди деса ҳам бўлаверади. Бу ҳақида Пайғамбаримизнинг соллаллоҳу алайҳи васаллам сўзларини мисол қилиб келтириш мумкин. Амр ибн Авф розияллоҳу анҳудан келган ҳадисда:\n«.... Аллоҳга қасамки, мен сизларга фақирлик етишидан қўрқмайман, балки дунё сиздан аввалгиларга кенг қилинганидек, сизларга ҳам кенг қилинишидан, натижада улар кимўзар ўйнаганидек, сизлар ҳам кимўзар ўйнашингиздан ва у уларни ҳалок қилганидек, сизларни ҳам ҳалок қилишидан қўрқаман»\nБоғдоднинг фатҳ қилинганлиги ҳақидаги хабар тез орада мусулмонлар орасида, кейин эса бутун дунёга тарқади. Мусулмонлар учун бир неча асрлар давомида энг қудратли бўлиб келган Аббосийлар халифалигининг қулаши сўз билан тарифлаб бўлмайдиган даражадаги қаттиқ зарба эди. Боғдод оддий мусулмонлар шаҳри бўлмаган... Дунёнинг энг катта, уч миллион мусулмон яшовчи, энг олди маданий, илмий марказлари жойлашган шаҳри ҳамда мусулмон халифалигининг пойтахти ҳам эди. Боғдоднинг қулашидан кейин нима бўлади? Мусулмонлар ўзларига бу саволни беришар эди. Халифанинг ўлдирилиши ва янги халифа йўқлигидан нимани кутиш мумкин? Бу мусулмонлар томонидан бериладиган биринчи саволдан ҳам дахшатлироқ иккинчи савол эди. Халифасиз ва халифаликсиз мусулмонлар учун бутун дунёнинг ҳеч қандай қадри бўлмаган. Аббосийлар халифалиги қудрати пасайганлигига қарамай, ҳокимияти фақат Боғдод ва Ироқнинг кичик ҳудудларига тарқалишига қарамай, халифалик мусулмонлар учун жуда катта аҳамиятга эга эди. Шу туфайли халифанинг ўлдирилиши ва халифаликнинг қулаши мусулмонлар учун улкан офат бўлган. Бу саволлардан ташқари Боғдод фатҳидан сўнг мусулмонлар орасида кўплаб миш-мишлар тарқаган бўлиб, айримлар фақат шу ҳақида гапирган. Ҳар даврда бўлганидек, миш-мишлар қанчалик ғаройиб бўлса, унга шунча кўп одамлар ишонади. Энг кўп муҳокама қилинган миш-мишлардан бири – бу мўғуллар босқини ва халифаликнинг қулаши охиратнинг яқинлашганлиги ҳақидаги аломатдир деган гап эди. Боғдод қулагач, мусулмон оламининг аҳволи шундай бўлган. Христиан оламига келсак, уларнинг барчаси халифаликнинг қулаганидан жуда хурсанд эдилар, чунки бир неча асрлар давомида халифалик уларнинг Яқин Шарқдаги фатхларига қарши турар эди. Ҳижрий еттинчи асрда дунёда учта қудратли куч бўлган: ислом дунёси, христиан давлатлари ва мўғуллар. Маълум воқеаларгача мусулмонлар ва насронийлар орасида узоқ давр урушлар давом этган. Мўғуллар томонидан берилган бу зарба ушбу қарама-қаршиликда мусулмонларнинг аҳволини анча оғирлаштиради. Шунинг учун христианларда Миср ва Шомга яна ўз юришларини такрорлаш хоҳиши уйғонади. Христианларнинг қувониши учун яна бир сабаб уларнинг ҳам Боғдод фатҳида қатнашганлигидир. Арманистон патриархи Хулаго ва унинг қўшинига оқ фотиҳа берган ва уларни “муққадас” урушга чорлаган. Шу ерда мўғуллар қўшини билан Гетум I ва антиохиялик Боэмундларнинг қўшини бирлашган. Айни сабабдан мўғуллар биринчи бор христианларга берган вадасининг устидан чиқишади. Мўғуллар ва христианлар орасидаги келишувга биноан, Хулаго христианларнинг ҳеч қайси мазҳабларига ва Боғдоддаги христианларга тегмаслиги керак бўлган. Хулаго несторианларнинг патриархига қимматбаҳо совғалар тақдим қилган. Шунингдек, унга халифаликнинг энг ҳашаматли саройларидан бири даргоҳ берилиб, Хулаго уни ўзига маслаҳатчи ва бошқарув кенгаши аъзоси қилиб қўйган. Буларнинг бари христинлар мўғулларни Исо алайҳиссаломнинг душманларига, яъни мусулмонларга қарши Худо жўнатган жазо деб билишига сабаб бўлган. Ва буларни ҳаммаси бир неча йиллар аввал мўғуллар христианларнинг ўзларини Европада қирғин қилганларига қарамай айтилган. Улар, Европада нималар бўлганини унутишганга ўхшашар эди. Афсуски, бу тарихда содир бўлган ягона воқеа эмас... Андалусиядаги мусулмонларнинг сўнгги шаҳри Гранаданинг қулашида ҳам христиан олами шундай байрам қилган эди. Агар ушбу икки воқеа – Боғдод ва Гренадани фатҳи – солиштирилса, биз жуда кўп ўхшашликларни кўрамиз. Тарих бу шаҳарларда айнан такрорланган деса ҳам бўлаверади.\n13.03.2014 23:56\t|\tМуаллиф:\nБир кун қон тенгизларинда ботған, тамуғ ўтларинда кўмилган Шарқ бир кун тинчлик ва тараққий бешиги эди. Бу кун оёқлар тагинда эзилган Шарқ бир кун маданиятнинг йўлбошчиси, билим ва ҳунарнинг ўчоғи эди. Оврўпа дунёси ваҳшат ва билмаслик чўлларинда обдираб шовқин-тошқиғ! юрар экан, Шарқ дунёси бутун инсоният оламини саодат ва тинчлик ўчоқлариға эришдурмак учун иш кўруб турар эди. Оврўпа(да) бир маҳалла оқсоқоллиғи йўқ экан, Шарқнинг «кўзқучинос», «бараҳма», «исо», «зардушт» ва Муҳаммадлари бутун одам ўғулларини бир нуқтада тўплаб тўғри ва билгили йўлға киргузмак учун тиришар эдилар. Чинлилар ёзиш учун қоғоз ясағанда оврўпалилар ўнг-сўл қўлларини бир-бириндан айира олмас эдилар. Замон бузғунлариндан қутулуб тарих дунёсинда қолған Хитой маданиятининг излари бу кун даҳи оврўпалиларни ҳайрон қилмоқдадир. Бу кун тирикликнинг ҳар ёғиндан қарағанда тараққий ва саодатнинг сўнг босқичини босиб ўтган оврўпалилар орасинда Ҳиндустонда бўлиб ўтган маданият замонларини кўрмагани учун қайғурған билғучилар бордир. Оврўпалилар дин ва килисо таассублариға берилиб, билмасликнинг энг теран чуқурлариға тушған чоғда араблар, мусулмонлар, Юнон, Эрон ва Ҳиндустонда кўмулуб қолған маданиятни тиргуздилар. Ҳинд ва Юнонда унутилиб қолған билим, ҳунар, ҳикмат ва фалсафани бир ўрунда тўпладилар. Андалус, Миср(ни) бирор маданият мактаби, тараққий ўчоғи, билим бешиги қилдилар. Бағдодда — араб санъатчилари соат ясаб, Оврупаға йубарғанда Париснинг у палладағи ангеллари «бу қути ичида шайтон»лар бор деб соатни ташлаб қочған эдилар. Бугунги маданият ва мағрур Оврупанинг шаҳарларинда қам тинчлик ва осойиш йўқ экан, Бағдоддан Туркистонғача тинч ва осуда бормоқ мумкин эди. Мусулмон маданиятининг эгалари ёлғуз ўзларининг эмас, бутун бошарият дунёсининг тинчлик, тараққий ва саодати учун тиришар эдилар. Унлар ҳозирғи маданий йиртғучилар каби ўзлариндан бўлмаған миллатларни ҳайвон санамас эдилар. Тўғридурким, мусулмонлар даҳи бошқа миллатларға қаршу уруш очдилар: тўғридирким, мусулмонлар дахи бошқаларнинг ўлкаларини олурға тиришдилар ва олдилар, лекин унларнинг жаҳонгирлиқлари бу кунги маданий Оврўпанинг жаҳонгирлиғи каби олинган ўлкаларнинг улусларини таламоқ, эзмак, йиқитмоқ учун эмас, унларни янглиш йўлдан қайтармоқ, унларнинг орасинда кириб «ҳақ» дея топилган ўз фикрларини унларга қабул этдирмак, бутун дунё улусини «ҳақ» ва «ҳақиқат» теграсинда тўпдамоқ учун эди. «Байтулмуқаддас»ни, Мисрни, Андалусни, Истанбулни олған мусулмон ҳуқуматларининг у ерлардаги халққа берган ҳуқуқлари, қолған ривоятлари тарих бетлариндан ўчурилмақдадир. Араб бошлиқлари бир ўлкани олғанда у ердағи улуснинг тинчлигини сақламоқ учун бироз қўшун қўяр ва шул қўшуннинг чиқимлари учун бироз солуғ олар эдилар. Бироқ ёвнинг юрушиға чидамасдан шул ўлкани ташлаб чиқмоқчи бўлғанда улус оқсоқолларини чақуруб «биз бу солуғ оқчаларини тинчлигингизни сақламоқ учун сиздан олған эдик. Бундан кейин тинчлигингизни сақлай олмаймиз, шунинг учун бу оқчаларингиз бизға ҳаромдир» деб олған солуғларини қайтариб кетар эдилар. Африқоға кирган мусулмонлар Амриқо ва Африқони босқон маданий оврупалилардек ерли халқни битирмак учун тиришмадилар. Унларға маданият бердилар. Амриқоға қўноқ бўлуб кирган Оврупа маданийлари Амриқо ерли халқини битираёздилар, буни билмаған йўқдир. Африқони босиб олған Оврупа жаҳонгирлари у ердаги қора халқни ўлат каби ўлдуруб туралар. Ҳолбуки, мусулмонлар Африқонинг Жазойир, Тунис, Фас каби ўрунларини олғач, у ерларни тараққий этдурдилар, халқини тинчлантурдилар, унлар I дан буюк одамлар етушдирдилар. Шарқ ўзининг тарихи, сиёсати, ҳунари, инсофи, адолати, ахлоқи ва хидмату эътиборлари билан унча юксалмиш, у қадар тараққий этмиш эдиким, тасаввури ҳам бизнинг мияларимизға сиғмайдур. Шарқ маданий йиртғучи эмас эди. Шарқ бошқаларнинг халқларини олмас эди. Шарқ башариятнинг юксалиши учун тиришар эди. Шарқ маданият ўчоғи, инсоф бешиги, ахлоқ мактаби, билим мадрасаси эди. Биз, шарқлилар, башариятга қилған хидматларимиз учун бу кунги қонли Оврупаға қарши яхшиғина махтана олурмиз. Биз, шарқлилар, маданият йўлинда тутдигимиз хидматларда давом этганда букун башарият дунёсини кўб юксак мавқеъларда кўрмак мумкин эди. Негаким, Шарқ билим, ҳунар йўлинда Оврупа жаҳонгирларидек ўртоқ қони ичмак ва орқадош уйин таламоқ учун эмас, инсонлик дунёсини юксалтирмоқ учун тиришар эди. Ёзуқлар, эсизларким, Шарқ ўз йўлинда давом эта олмади, маданият тарихининг энг буюк ва энг тугал қоидатариндан бири шудир: бир улус тирикчилигининг ҳар тўғрисинда юксалиб, тараққий қилиб тинчланса, бирор ёқда кучлироқ бирон бири кўринмаса, ўлкаси кенгайиб, оқчаси кўпайса, ул улуснинг бора-бора ахлоқи бузулур, тотлиғи йўлдан чиқа бошлар. Биз, шарқлилар, даҳи тинчлик ва роҳат сўнгинда бузулиб қолдиқ, йўлдан оздик, эзгу тилакларимизни унута бошладик. Билим ва ҳунардан юз қайтардик, бирлик ва ахлоқдан айрилдук, оқчаға берилдик, оқчаға сотилдук, шунинг сўнгида Хитой, Турк, Форс, Араб ва Ҳинд мамлакатлариндан ҳар бири ўз қўнуғи билан, ўз навбати билан тинчлик ва тараққий босқичлариндан қуллиқ, йўқсуллиқ чуқурлариға юмалаб туша бошладилар. Шарқнинг бутун ишлари онгсиз беклар, тушунчасиз хонлар, миясиз муллалар, билимсиз эшонларнинг қўлиға ўтди. Бунлар Шарқнинг бутун тузук ва интизомини бузуб юбордилар. Хонлар ўз қоринларини тўйдирмоқ учун халқни бир-бири билан урушдирдилар, мамлакатнинг жонли ва муҳим ўрунларини сотдилар, муллалар ўз иставлариға «дин» отини тоқиб бозорға чиқардилар, дин, тангри, пайғамбар, учмох ва тамуғ орқали Шарқ халқини талай бошладилар. Шарқнинг тараққий йўли кўмулди. Саодат ва тинчлик эшиклари боғланди, саодатнинг энг юксак тепасига чиққан Шарқ йўқсуллиқнинг энг теран чуқуриға тушди. Шарқнинг Хитойи, Эрони, Турони, Арабистон билан Ҳиндустони бариси бир туртки ўт билан, билмаслик ва ғафлат ўти билан ёниб битди. Шарқ ғафлат ва билимсизлик тамуғлариға юмалаб ётатурған чоғда Оврупа кўзи уйқусиндан янгигина тура(р) эди. Оврупалилар узун ва зарарли ғафлат уйқусидан уйғонгач, оч қолған йиртғучилар каби Шарқ устига отилдилар. Дунёнинг энг ёғли бир бўлаги бўлган Шарқ йиртғучи ҳайвонлар орасинда қолған семиз, лекин кучсиз бир қўй ҳолатини олди. Оврупа йиртғучилари Шарқнинг ҳар ёниндан солдурдилар. Тиш, тирноқлариға илинган ерларини йиртиб, узуб олабердилар. Бояқиш Шарқ ўз жонини қутқарғали кўб тиришди, тебранди, қичқирди, додлади, югурди, ҳамла қилди, қочди, қўрқутди, ялинди, эсига келган ҳар йўлға кириб кўрди. Бирор осуғ, бирор унум, бирор фойда кўра олмади, нега-ким, унга охсум бўлған йиртғучиларнинг кучлари кўб, тиштирноклари ўткир эди. Англизлар Ҳиндустонни ютдилар, Мисрни босдилар. Аданга келиб Арабистонға қўл узатдилар. Рус империалистлари Қафқасиёни таладилар, Туркистонга кириб, Хитой, Афғонга, Эронга кўз тикдилар. Франсўзлар Тунис билан Жазойирни ғасб этиб, Фаластинга юкундилар. Ўзининг ибтидоийлиги билан тинчгина яшаб турған бояқиш Африқо қитъаси Оврупа жаҳонгирлари орасинда бўлинди. Бу олиш-беришларнинг ҳеч бири урушсиз бўлмади. Оврупанинг оч «қирғий»лари ўзларининг билимсиз, жоҳил деҳқонларининг бошлариға нўхталар солиб Шарқға тортдилар, унлар бирор нарсани онгламасдан Шарқдағи ишчи ва деҳқонлар узра солдурдилар, унларнинг ёзуғсиз тинчгина ётған орқадошларини урдилар, ўлдурдилар, таладилар, талатдилар. Шарқнинг ёзиғсиз кишиларини ўз бойлариға қул қилиб бердилар. Оврупанинг ишчи ва деҳқонлари бу олиш-беришдан нима қозондилар? Битмас яралар, туганмас қайғулар, бошқа ҳеч йўқ...! Оврупа жаҳонгирларининг Шарқ сари юришлари бошқаларнинг қонини тўкуб ўз қурсоқларини тўлдирмоқ, ўзгаларнинг уйини ёндуруб, ўз қозонларини қайнатмоқ учун эди. Лекин унлар тилакларини улусға билдирмас эдилар. «Шарқ халқи ваҳшийдир, уларни маданийлашдурмак учун борармиз», «Шарқ халқи билимсиздир, унларға билим тарқатмоқ учун борармиз», «Шарқ халқини хоч буйруқлариға бўйсундирмак учун борармиз», деб ўз ишчи ва деҳқонларини алдаб, бизим устимизга юборур эдилар. Унлар бу ёлғон баҳона ва сўзларни ёлғуз ўз аскарлари орасинда эмас, биз шарқлиларға ҳам уялмасдан айтиб туралар: «Сиз, шарқлиларға маданият йўқдир, сизлар ибтидоий ваҳший кишилар эрурсиз, сизни ислоҳ этмак, тартиб бермак, ўқутмак, маданийлашдурмак керақдир, бу иш бизнинг (яъни Оврупанинг) вазифаларимиздир. Ер юзининг энг обдон бўлаги бўлған Шарқни ишга солмоқ, башарият дунёсининг энг катта йиғини бўлған шарқлиларни ваҳшатдан қутқармоқ бизга фарздир. Мана шунинг учун биз (оврупалилар) Шарқға келдик. Шарқ ҳукуматларининг бир қисмини олдик ва қолған қисмини ҳам олмоқчи бўлуб турамиз» деярлар. Бу сўзларнинг Шарқ тўғрисиндағи бир қисми тўғридир. Воқеан, билимсиз қолмишдир, Шарқ Оврупаға қарағанда кўпдан-кўп орқада қолмишдир. Лекин Оврупанинг Шарққа маданият бериши ёлғондир. Оврупа жаҳонгирлари Шаркдан олған мамлакатларда тараққий ва маданият деган нарсани қатъиян кўргузмадилар, кўргузмакка тиришмадилар. Оврупанинг бизга берадиган нарсалари белгилидир: сафоҳат, ахлоқсизлик, қумор ва шаробхўрлик. Шарқнинг дин ва одатлариға қатъиян тўғри келмаган фоҳишахоналарни ўлкамизда Оврупа жаҳонгирлари очдилар. Бутун башарият ҳаётиға, маишатиға, ишига раҳналар солғучи шароб дўконлари юртимизға шул Оврупа бойлари «ҳиммати» билан қурулди. «Фаранга» деган қўрқунч касал Шарқға Оврупа жаҳонгирларининг босқинлари билан келди. Хулоса: Оврупа жаҳонгирлари Шарқға бугунгача ахлоқсизлиқ ва бузуқлиқдан бошқа бир нарса бермадилар.\nШарқға маданият мактаблари, инсоният мадрасалари очармиз деб келган Оврупа жаҳонгирлари фоҳишахона ва майхонадан бошқа бир нарса очмадилар. Ажабо, Оврупа жаҳонгирлари бу ишларини билибми қилдилар, билмасданми қилдилар? Албатта, билиб қилдилар, жўрттага қилдилар. Унларнинг тилаклари бизға маданият бериб, бизда маориф тарқатиш, бизни тараққий этдурмак эмас, турли фоҳишахоналар, майхоналар очиб, бизнинг ахлоқимизни бузмоқ, бизнинг соғлиғимизни хароб этмак ва уруғимизни қурутуб, бизни ишдан чиқармоқ ва ўз қўллариға муҳтож қилиб қўймоқдир. Унлар Шарқхалқини бутун йўқ қилиб, Шарқни ўзларига моя қилмоқчи эрурлар: Оврупа жаҳонгирларининг бир «кулгули» ва «йўқ этур» сиёсатлари Шарқнинг мусулмон дунёсининг ҳар ёғинда бир турлигина жорийдир. Англиз бойлари Ҳиндустон халқини битирмак учун қандай тадбирлар кўриб, қайси йўллар билан кетсалар, франсузлар Жазойир ва Тунис халқини битирмак учун шулгина тадбирларни кўриб, шулгина йўллар билан кеталар.\nОврупа жаҳонгирлари Шарққа туткан сиёсат йўллари шунлардир: Шарқнинг ахлоқини бузмоқ, кўнглини диний ва миллий муқаддасатиндан совутмоқ, шарқлилар орасинда айрилиқ ва ёвлиқ солиб бир-бирлариға қилич чекдурмак, шарқлини ишсиз, ялқов, оч ва яланғоч қилиб ўзлариға қул этиб олмоқ, ювош-ювош шарқлининг қўлиндан ер ва қимматли нарсаларини юз турли ҳийлалар билан тортиб олмоқ, Шарқ халқини турли йўллар билан секин-секин йўқ қилмоқ...! Англиз ва франсуз жаҳонгирлари томонидан Хитой, Ҳинд ва Мисрда очилган фоҳишахона ва майхоналар, йуборилган пўплар ва миссионерлар, очилган мактаблар, бариси шунинг учундир. Русия Николай ҳукумати бизнинг Туркистонимизда ҳам шул тадбирларини кўрмадими?\nОврупа жаҳонгирлари дунёнинг энг ёмон зулмини қилатуруб, ўзларини одил ва инсонпарвар айтдилар. Қани, кўрайлик-чи, бунлар бизнинг мусулмон ва Шарқ дунёсиға қандай адолат қонунлари тутуб, қандай инсониятпарварона ишлар қилғанлар? Оврупа жаҳонгирларининг қоидалари, буюк қурсоқлилари, Шарқдан кўб ер олғанлари англиз ҳукуматидир. Шарқнинг олтун хазиналари бўлған Ҳиндустон қитъалари англизлар жаҳонгирининг қўлидадир. Лекин бу ҳокимлик адолат қонунлариға мувофиқ тенглик негизларига қараб кўрулмаган. Бу қаров қонли ҳокимликнинг асоси зулм ва инсофсизлиқдир. Ҳиндустоннинг эгалари бўлған ерли халқ билан қўноқ бўлуб келган икки-уч қадрсиз англиз орасинда тенглик йўкдир. Ҳиндустонда ерлилар учун бошқа, англизлар учун бошқа маҳкамалар бор. Ерлилар учун айри зиндонлар, англизлар учун айри турмалар бор. Англизлар учун ясалган маҳкама, турмалар қонунли, адолатли, ҳафз сиҳатиға мувофиқ ва тинч ясалган. Ерлилар учун қурулған маҳкама ва зиндонлар эса тартибсиз, бузуқ, золимхона, қоронғу ва қўрқунч бир шаклда қурулған. Ерлилар учун тузанган «жазо» қонунлари англизлар учун тузулган қонунлардан кўп фарқлидир. Бир пичоқ кўтариб юрган, бир англиз итига тош отган, бир товуқ ўғирлаган бир ерли тутулса, неча ойлик қоронғу ва кирли турмаға буюруладир. Бир ҳиндлини ўлдурган, бир бонкани урган англизга эса энг қулай, энг кичкина бир жазо бериладир ёхуд авф этиладир. Ҳиндустонда бир англиз итига тош отиб, олти ой зиндонга буюрилган ерли кўбдир, лекин юз ҳиндлини ўлдуруб, қонун ёнинда масъул бўлған бир англиз топилмайдир. Англиз жаҳонгирларинингҲиндустондағи пилонлари Ҳиндустон халқини оқчасиз, яп-яланғоч қўюб ҳалок этмақдир. Англиз ҳукумати Ҳиндустондан йилда 4 юз эллик милйўн сўм оладир. Оврўпанинг сиёсати қонунлариға қарағанда ҳар ўлкадан ҳукумат хазинасиға кирган оқчанинг шул ўлканинг ободлиғи ва тараққийси учун сарф бўлиши лозимдир. Англиз ҳукумати шул оқчадан милйўнғача сўмини Ҳиндустон маорифи йўлинда сарф қиладир. У ҳам Ҳиндустондағи англиз болаларини ўқутмоқ учундир. Икки юз милйўн сўмини Ҳинд англиз бўйунтуруғи остинда сақлағучи Ҳинд аскарийга сарф қилиб, қолғанин ўз қопчуғига тиқадир. Шунча оқчадан Ҳиндустон халқи учун бир чақалиқ фойдё йўқдир. Ҳар йили Ҳиндустон халқининг юздан учтаси очлиқдан ўлуб кетадир. Ўзларини инсоният ошиғи атаган англиз жаҳонгирлари бунга кулубгина қарамокдан бошқа иш кўра олмадилар. Унларнинг Ҳиндустонда қозониши кунда йигирма сўм, ҳиндлиники кунда бир сўмдир. Бунинг сабаби нимадир? Англизнинг қўлини бунча очиб, ҳиндлининг қўлини бир-бирила боғлаған кимдир? Бир ҳиндлини бир англизча ишламақдан манъ қилған қувват қайси қувватдур. Шубҳа йўқким, англиз ҳукуматидир. Англиз жаҳонгирларининг Мисрда юрутған сиёсатлари Ҳинддағи сиёсатлариндан яхшироқ эмасдир.\nЎзларини дунёнинг энг маданий, энг инсофли ва инсонпарвар деб топилган Фарансия жаҳонгирларининт зулмларини кўрган киши англизларга раҳмат айтмасдан тура олмайдир. Қирқ-эллик йилдан бери усмонли ҳукуматиндан тортиб олдиғи Тунис ва Жазойир мусулмонлариға қарайлик, унларнинг ҳолларини кўз олдина кетурайлик. Фарансиянинг жаҳонгир ҳукумати ўзининг бутун маъмурлари билан Тунис, Жазойир мусулмонларини йўқ қилмоқ учун онт ичганга ўхшайдир. Ҳуррият, мусовот ва ҳуқуқи башарнинг бешиги бўлған Фарансиянинг қонунлари Жазойир билан Тунис кунига солмаган, Тунис ва Жазойир ҳавосинда тириклик қилиб юрган мусулмонлар ҳуррият ва инсоният ҳомийси бўлған – фарансузларнинг боғланган қўллари ва бўғозланган тутқунлари эрурлар. Фарансиянинг энг яқин бир қишлоғинда солинган мактабининг изи ҳам Туниснинг энг катта бир шаҳринда топилмайдир. Фарансиянинг энг аҳмоқ бир боласига берилган сўз эрки (сўз ҳуррияти) – Жазойирнинг энг улуғ бир файласуфиға ҳам берилмайдир.\nТунис, Жазойир мусулмонлариға «ҳуррият», «ҳуқуқ», «адолат» деган анқо қушлари қўлға солмайлар. Фарансиянинг маъмурлари ва юзбошилари Туниc ва Жазойирга келганда илон каби оғули, шайтондек ёвуз, сомондай енгил, «Қорунға» ўхшаш бой бўлуб қоларлар. Тунис ва Жазойир халқининг номуслари билан ўйнаб, жонлари билан тижорат қилиб турарлар. Туниснинг экин ерлари мусулмонлариндан бутун олунуб фарансуз бойлариға берилган, ерли халқнинг қўлинда экин ери сира қолмаған, барисини фарансуз бойлари алдаб-сулдаб, қўрқутиб, уриб олғанлар.\nБу кун бутун Тунис экинчилари фарансузнинг энг қадрсиз хидматчилари бўлуб ишлайлар. Фарансузларнинг бутун фикрлари Тунис ва Жазойир мусулмонларини иш қилиб йўқотмоқ ва унларнинг ерларига эга бўлмоқдир. Оврупа жаҳонгирлари бир миллатни йўқ қилмоқ учун ҳаммадан бурун у миллатнинг миллий ва диний ахлоқини бузалар. Ундан кейин миллий тилини чуруталар. Фарансузлар Жазойир ўлкасинда бу ёвуз фикрларини бироз юрута олмишлар. Бундан олти йил бурун Тунис ва Жазойирға саёҳат учун борғани мисрли бир ёзғучи ўз саёҳатномасинда шул сўзларни ёзадир: «Фарансия бузуқлиғи Жазойирнинг кентларинда унча таъсир қилмаған бўлса ҳам, шаҳар кишиларига хўб ёмон таъсир этган. Миллий ахлокдарин, дан асар йўқ, миллий тиллари йўқола ёзған, Жазойир халқининг бир бўлаги ўз тилларини сира билмайлар. Фарансузча гапуралар, бир бўлаги билсалар ҳам, тугал билмайлар. Гапурсалар сўзларининг ярими арабча, ярими фарансузча бўлуб чиқадир. Яна шу мисрли сайёҳ айтадир: «Бир яғинчоқларига бордим. Яғинчоқда ҳозир бўлған кишиларнинг бариси араб эди. Бироқ сўйлашлари фарансузча бўлар эди. Танишларимдан бирига айтдимким: мана шул мажлисда бироз гапирсам бўлурми?\nТанишим: Қайси тилда гапурасан?\nТанишим: Бунлар бирортаси ҳам арабчани онгламайдир.\nМен: Бунлар араб эмасларми?\nТанишим: Араб, лекин ўз тилларини унутганлар...!\nМана шул сўзларнинг ҳар бири фарансузларнинг туб тилакларини яхшиғина билдирадир.\nОврупалилар, айниқса, фарансуз ва англизларнинг тилаклари бизни битирмақдир. Биз унларға қанча дўст бўлсак, қанча яхшилик қилсак, ўз жонимизни йўлларинда қурбон этсак, яна бўлмас, унлар бизга яхши кўз билан қарамаслар, бизни битирмак фикрини ташламаслар, ниятиким, умумий урушнинг биринчи йилларинда Тунис мусулмонлари Фарансия ҳукуматиға мурожаат қилдилар: «Қанча аскар истасангиз берармиз, ҳаммамиз уруш майдонлариға бориб ёвларингиз билан урушармиз, жонимиз ва молимиз билан сизга кўмакчи бўламиз. Сиз ҳам бизга ўз фарансузларингизга берилган ҳуқуқни берингиз! Бизга ўгай кўзи билан қарамангиз, Фарансияда юрутулган адолат қонунларини бизнинг ўлкада ҳам юритингиз, дейлар. Фарансия ҳукумати қабул этмади.\nҲиндустонлилар ҳам шул урушда англиздарға қанча хидмат қилдилар, қонларини англиз фойдаси йўлида сувдек тўкдилар. Ҳинд мусулмонлари ўзларининг халифалари бўлған Туркияга ҳужум этдилар, Дардония ёнинда қанча диндошларини шаҳид этдилар. Англиз ҳукумати ёлғузғина шул ҳинд оқчаси ва шул ҳинд қўшуни билан Олмония ва Туркияни енга билди. Уруш битгандан кейин англиз ҳукумати шул жонкуяр ҳиндлиларга қараб: «сизнинг кўмагингиз билан шунча иш бўлди, мана бу ҳақни олинг, сиз маним дўстларимсиз» дейдими? Албатта, йўқ...! Бу кун ҳинд халқининг уйи яна шул англиз тўпи билан йиқилиб ётар, бу кун ҳинд улусининг боши яна шул англиз қиличи билан кесилиб турадир.\nШул беш йиллик уруэдда Эрон ҳукумати англиз йўлдошлариға кўб яхшилик қилди. Диндошлари бўлған туркларга қўшилмади, қўшилған қабилаларға «ёғий» деб қаради, ёв муомаласи қилди. Англиз қўшиниға йўл берди. Уруш битгач, малъун англизлар унга хўппокда бермадилар. Эрон вакилини сулҳ мажлисига киргазмадиларким, Эрон истиқлолини қабул этмадилар демакдир. Эрон шоҳини Лўндирага чақирдилар. Шоҳ Лўндирага бориб, эҳтимолким, англиз кучи остинда Эрон истиқлолининг ўлум қоғозинда қўл қўйуб келар.\nРусия императўрлик ҳукуматининг бизга қилған зулмлари англизнинг Ҳиндустонда қилған зулмлариндан қолишмас эди.\nОврупа жаҳонгирларининг бунча ҳақсизлиқлари, бундай ёвузлиқлари ёлғуз мусулмон дунёсиға эмас, бутун Шарқға қарши эди. Неча юз йилдан бери чет ёқға чекилган «оч қорним, тинч қулоғим» деб ўтурған сиёсат дунёсининг ҳеч бир ишига қатнашмаган Чин халқининг дағи роҳати шул Оврупа жаҳонгирлари томонидан бузулди. Бундан қирқ-эллик йил бурун Жопўниё халқи ҳам шул Оврупа жаҳонгирлари томонидан эзилиб тура эди.\nОврупа жаҳонгирлари Шарқдан, тўғридан-тўғри ўз қўллариға ўткан ўлкаларигагина бу зулм ва бу инсофсизлиқларни қилмадилар. Бу кунгача қўллариға ўтмаган ўз бошли, мустақил Шарқ давлатларини ҳам эздилар, таладилар. Англиз, фарансуз жаҳонгирларининг Туркия ўлкасинда қилған ишлари давлатлар ҳуқуқиға, инсоф ва адолат қонуниға бутун мухолифдир. Букун ҳар эронлининг юрагини очиб кўрганлар англиз ханжари билан очилган кўб яраларни кўрарлар. Туркиянинг тошлар ва кесаклариндан ҳар бирини кўтариб қарағанлар Оврупа қиличи билан тўкулган қон томчилариға учрарлар. Туркиянинг доҳилий ишлариға қўл узатмоқ, Туркиянинг тараққий йўлини боғламоқ, Туркия ҳукуматининг эътиборини йўқ қилмоқ оврупалиларға ўйинчоқ бўлуб қолған эди. Мустақил, бетараф ва сулҳчи бўлған бояқиш Эрон ўлкаси Англиз ва Русия жаҳонгирларининг оқчалари билан ҳозирланган ихтилол ва исёнлар ва ўз бошли бўлған бу ҳукуматнинг доҳилий ишлариға қўл узатмоқға кимсанинг, «бошқа бир давлатнинг» ҳақи йўқдир. Лекин, бу қонун Шарқдавлатлариға юрутулмайдир. Оврупанинг энг қадрсиз ва энг сойиғсиз кичкина бир ҳукумати бўлған Қорабоғ ҳукумати Шарқни қадрли ҳукумати бўлған Туркиянинг дохилий ишларига қотиша, қўл узота эди. Оврупанинг инсофи, маданий давлатлари унинг бу ишига кулубгина қарай эдилар. Тунис ва Жазойирда мусулмонларни сойимлиги ва муқаддас шайхлари хонақоҳ ичиндан тортилиб, дор ёғочига осиддилар. Туркияга тобеъ бўлған «Қариб» отасиндаги мусулмонларнинг ёзуғсиз болалари она қориндан чиқатуруб ўтга солиндилар, мустақил бир Шарқ давлати бўлған Эроннинг буюк мужтаҳидлари Русия ва Англиз кўнсулларининг тилаклари билан дорға осилдилар. Николай ҳукумати замонида рус қўшини Имом Али Ризонинг шарафина тўпга тутдилар, англизлар бутун мусулмон дунёсининг муқаддас имоми бўлған Ҳазрат Алининг равзасига тўп отдилар, инсофли ва маданий (!) Оврупа давлатлариндан бирортаси ҳам товуш чиқармади. Лекин Туркияда бир арманининг бурниндан ёлғондан қон чиқғанда Истанбул соҳили Оврупа уруш кемалариндан тўлар эди. Бу маданий йиртғучилар Истанбулни олиб ваҳший мусулмонларни (!) у ердан қувмоқчи бўлар эдилар. Бунча зулм, бунча инсофсизлиқ ва бунча ваҳшийликдан Оврупа жаҳонгирларининг тилаклари ўлкалари олинмай қолған Шарқ давлатларини ҳам битурмак, бутун Шарқ ерларини олиб Шарқ халқини қул қилмоқ эди. Бу иш Оврупа жаҳонгирларига бир оз қийин тушди. Шарқ ҳукуматларини битурмак, Шарқ ўлкаларини босмоқ қулай эди, бироқ олинган ўлкаларни ўзаро бўлушмак қийин эди. Қайси мойли бўлагини ким олар эди, суяксиз таъмли ўрунлари кимга тегар эди. Оврупа жаҳонгирларини кўбрак тушундирган нарса мана шул улашмоқ эди.\nОврупа жаҳонгирлари шул масъалани эсга олгач, ишлари қийинлашди. Мойли бир кесим эт устига йиғилган оч итлар каби бир-бирига қарашлари ўзгарди, кўзлари қотиша бошлади, ҳар бири ўзгасига отилмоқ, уни эзмак етади. Шарқнинг энг ёғли қисмлари бўлған Миср ва Ҳиндустон англиз қўлинда эди. Шунинг учун бошқа жаҳонгир давлатлар шунга кўз тикдилар. Ҳар бирлари шул мойли кесимларни англиз тирнок дариндан тортиб оларга тиришдилар. Русиянинг Туркистонни олиши, Фарансиянинг Мисрга истиқлол тиловлари, Олмониянинг Туркияга яхшиликлари барчаси шул «Ҳинд учун кураш» деган масъаладан чиқған эди. Йўқса, Фарансиянинг Миср мусулмонлариға дўстлиги Олмониянинг Туркияга дўстлиги каби ёлғон ва бўш эди. «Ҳинд учун кураш» деган масъала бора-бора улғайди, «Шарқ учун кураш» шаклини олди. Оврупа жаҳонгирларининг ҳар бири бутун Шарқға ҳоким бўлмоқ учун ўзгасининг кўзини чиқармоқчи эди. «Шарқ» деган бу гўзал севгили хонимни бутун ўзиники қилиб олмоқ учун энг тиришган давлат Русия императўрлиғи эди. Русия жаҳонгирлари Қафқас ва Туркистонни олғандан кейин Ҳиндустон сари икки йўл ҳозирлаған эдилар: «Истанбул ва Миср орқали Ҳиндустон», «Афғонистон ё Эрон орқали Ҳиндустон». Англизлар Русия жаҳонгирларининг бу тушунчаларини онглаған эдилар, Шунинг учун бор кучлари билан Афғон, Эрон, Бухоро, Туркия ҳукуматларининг ўз бошлилик (истиқлол)ларини сақлашга тиришдилар, бироқ Русиянинг кучи кундан-кун кўпая бошлади. Русия шул ҳолға келдиким, бу кун-эрта Ҳиндустонга юруш қиларини ҳар ким сезди, Ҳиндустонни англизлардан тортиб олариға ҳар ким ишонди. Бу «бало»дан қутулмоқ учун англизларга биргина йўл қолған эди: ишқилиб, Русиянинг бошига бир таёқ урмоқ. Англизнинг шайтон сиёсати учун бу иш қийин тушмади. Англизлар Жопўниёга ёндошдилар. Жопўниёни Русия узра солдилар. Русия жаҳонгирлари тегишли таёқни Жопўниёдан еб, сулҳ қилғандан кейин англиз билан онглашмоқ ва келишмакнинг кераклигини билдилар. Англизлар билан сўйлашиб онглашдилар, мушоҳадалар ясадилар.\nОврупа жаҳонгирлари бир йўла бир-бирлари билан ёв бўлуб, бир-бирила уруша берганда бунинг сўнгги ўзлари учун яхши тушмас эди. Шунинг учун баъзилари ўзаро сўйлашиб келишдилар, уюшмалар ясадилар. Русия, Англиз, Фарансия давлатлари бирлашиб «илашган уч давлат» («эътилофи мусаллас» давлатлари) бўлдилар. Олмониё, Италия, Австрия-Можористон давлатлари бирлашиб «уюшган бир давлат» («иттифоқи мусаллас» давлатлари) ясадилар. Бу давлатлар сўздагина умумий сулҳни сақламоқ, умумий урушнинг йўлини боғламоқ учун ясалған бўлсалар ҳам ҳақиқатда буюк ва санкарсиз бу уруш учун тайёрлик кўруб тура эдилар. Бу икки «давлатлар тўдаси» («ҳайъати дувалия»)-дан ҳар бир топқон бойликлариндан кўбрагини уруш яроқлари тайёрламоқ йўлинда ҳормай, тинмай сарф қилар эдилар. Билим ва ҳунарнинг кўмаги билан шаҳар сингари кемалар, томуғ кўринишли тўплар, тоғ гавдали учғучлар ясаб тура эдилар. Бунларнинг бариси дунёнинг тараққийси учун эмас, кучсизларни эзмак учун, Шарқни ютмоқ учун эди. Бояқиш Шарқнинг ютулмаған давлатлари ўзлари учун энг осиғли йўл деб шуни топдиларким, Оврупада бир-бириға қарши ясалған шу икки тўдани орасиндағи душманлиқдан фойдаланиб, ўз борлиқларини сақласунлар. Бир кун англиз ва йўлдошлариға ёлбордилар, бир кун Олмония ва ўртоқлариға ялиндилар. Шул иш билан ҳурликли, қоронғулар орасинда ўз борлиқларини сақлай олдилар. Шарқ ва Ғарб ишлари шул йўлларда юруб келатурғанда 1914 да Сарой ўрамлариндан биринда «серб» йигитининг тўппончасиндан бир учқун чиқиб бутун дунё ёнғинига сабаб бўлди. Бутун Оврупа жаҳонгирлари орасинда очилган бу қонли уруш Шарқ мазлумларига кўб яхши фурсат беради, Шарқнинг қутулиш соати келган эди. Шарқнинг бунда вазифаси катта-кичик, мусулмон, мажус демасдан бирлашмак: бир-бирининг қонини ичиб турган Оврупа йиртғучилари қаршисиндан бир куч ва бир қўл бўлуб чиқмоқ эди. Билимсиз қолған Шарқ бу тўғри йўлни кўра олмади. Бу фурсатни ҳам қочирмас. Шарқли яхшиликни унутмас. Шарқли сиздан бир яхшилик кўргандан кейин сизга тирсак кўрсатмас. Шарқда сармояга эътибор билан оврўпа даражасинда капитализмчилик йўқдир. Шарқ Улуслари кўбчилик эътибор билан экинчи ва ишчи эрурлар. Шарқ экинчилари орасинда рус алповутлари янглиғ эгалари топилмайдир. Шунинг учун Шарқ уйғонгач, сутсиолизм асослариндан қаттиғ суратда бош тортмас. Тўғрисини айтғанда Русия хукумати Шарқ билан келишмак ва иттифоқ этмакка мажбурдир.\n обдираб — довдираб, аланглаб.\n килисо — черков.\n Парис — Париж.\n ангел — фаришта.\n йиртғучи — йиртқич.\n фас — Марказий Африка.\n осуғ — фойда.\n охсум — Бу ўринда «ҳамла» маъносида.\n нухта — тизгин.\n хоч буйруқлари — насронийлик талаблари.\n фаранга — таносил касаллиги.\n моя — сармоя жойи.\n муқаддасатин — қадриятлар.\n ҳафз сиҳати — гигиена қоидалари.\n мусовот — тенглик.\n ёзақдилар — қаратдилар.\n яғинчоқ — клуб.\n Дардония — Дардонел бўғози.\n Инглизларнинг Ҳиндистон ҳисобига орттирган бойликлари назарда тутилади.\n хўппок — ҳеч нарса, ҳемири.\n ихтилол — инқилоб.\n сийғсиз — фойдасиз.\n Кариб — орол номи.\n мужтаҳид — жиҳодга кирган.\n Имом Али Ризо — татар олими ва адиби Ризо Фахруддин.\n Ҳазрат Али равзаси — Ҳазрат Али барпо қилган боғ.\n22.11.2015 22:22\t|\tМуаллиф:\n(Нажмуддин Умар ибн Муҳаммад Насафий, «Самарқандия», Тошкент, 2001 йил).\nХожа Исо масжиди (XI аср охири — XII аср бошлари)\n03.05.2014 17:07\t|\tМуаллиф:\nСурхондарё вилояти Шеробод туманидаги архитектура ёдгорлиги. Туман марказидан 6 км. жанубий-шарқда X аср охирида XII бошларида яшаган Ислом дини арбоби Абу Исо шарафига бунёд этилган, дафн этилган жойи номаълум.\n10.03.2017 15:11\t|\tМуаллиф:\nИсроил тузумини тан олмайдиган ва Покистон асосчиларидан бири бўлган яҳудий руҳонийларининг авлоди намоёндаси.\nМуҳаммад Асад 1900 йилда туғилган. Исломни қабул қилишидан аввал унинг исми-шарифи Леополд Вайс бўлган. У раввинларнинг қадимий уруғига муносиб бўлган. Бир неча йил давомида у бир нечта йирик Европа рўзномаларида маҳсус мухбир сифатида фаолият юритган. 1926 йилда Исломни қабул қилган. Узоқ вақт Яқин Шарқ мамлакатларида, бир қанча вақт мобайнида Саудия Арабистонида истиқомат қилган. Сўнг у Ҳиндистонга кўчади ва Покистон давлатига асос солинишида муҳим рол ўйнайди.\n1947 йилда Покистон давлати эълон қилингандан сўнг ёш давлатда юқори раҳбарлик мансабларини эгаллаб келган, кейинчалик эса унинг БМТдаги вакили этиб тайинлаган. Деярли бутун умри давомида Қуръон ва араб тилини ўрганишга катта эътибор берган. У томонидан таълиф этилган Қуръон тафсири инглиз тилидаги энг яхши замонавий тафсирлардан ҳисобланади. У Исроил тузуми ва сионистликни тан олмаган.\n“1922 йилда мен ватаним Австрияни тарк этиб, Европанинг етакчи рўзномаларидан бирининг маҳсус мухбири сифатида Африка ва Осиё давлатларига жўнаб кетдим. Ўшандан бери менга деярли бутун умримни Ислом Шарқида ўтказишим тақдир қилинган экан. Аввалига мен барчасига хорижликнинг одатий назари билан, ҳудди кузатувчидек қарадим. Мен Европада билган ва кўниккан ҳаёт тарзидан умуман фарқ қилувчи ҳаётга дуч келдим. Шундай бўлсада, менда дарҳолгина европаликларга нисбатан анчайин ҳотиржамроқ, хатто одамийроқ умумий таълимот ва ҳаёт тарзига нисбатан чуқур мухаббат уйғонди. Мен ўзим шоҳиди бўлган фарқларнинг сабабларини аниқлаш ва англашга иштиёқ туғилди ва мен мусулмонларнинг ҳатти-ҳаракатлари ва ҳаёт тарзларининг асоси бўлган уларнинг диний китоблари билан қизиқдим. У вақтларда менинг қизиқиш ва мухаббатим Ислом қучоғига ўзимни дарҳол ташлайдиган даражада кучли эмас эди. Аммо мен ўзим учун жадал ривожланувчи, жуда оз ташқи можаролар ва қарама-қаршиликлар ҳамда самимий биродарлик руҳи билан қурилган инсон жамиятини тузишнинг янги ва кутилмаган истиқболини кашф этдим. Бир вақтнинг ўзида мен шоҳиди бўлган мусулмонларнинг ҳозирги ҳаёти воқелиги Ислом таълимотида берилган ўша ажойиб имкониятларга тўла зид келар эди. Ислом томонидан ваъда берилган тараққиёт ва ҳаракат ўрнига мен замонавий мусулмонларда танбаллик ва қолоқликни, саҳийлик ва ўзини-да қурбон қилишга тайёрлик ўрнига чегаранганлик ва енгил-елпи ҳаётга интилувчанликни кўрдим. Бундай номутаносибликдан эсанкираб қолган ва таъсирланганимдан мен бу муаммога шахсий нуқтаи назаримдан ёндашишга қарор қилдим ва ўзимни Исломдагидек тасаввур қилишга ҳаракат қилдим. Бу соф ақлий тафтиш бўлиб, у менга айтарли қисқа вақт ичида мен томонимдан аниқланган номутносибликнинг аниқ сабаби тўғрисидаги аниқ ва тўғри жавобни олишга ёрдам берди. Мен шуни англадимки, мусулмонларнинг ижтимоий ва маданий қолоқ аҳволга тушишининг яккаю ягона сабаби уларнинг Ислом таълимотига амал қилмай қўйганларида экан. Маънавий жиҳатдан Ислом ҳали йўқотилмаган бўлсада, амал аввалги қонун-қоидалардан четланиб кетилган эди ва натижада жасад руҳсиз қолган эди. Қачонлардир мусулмон оламининг мустаҳкамланишида асосий рол ўйнаган диний ўзак бугунги кунда унинг заифлашувига сабаб бўлган эди. Ислом жамияти аввал бошдан фақат диний асосга қурилган эди ва бу асоснинг заифлашуви маданий тузилмани шубҳасиз барбод этиб, муайян вазиятларда ҳатто унинг тўлиқ йўқолишига олиб келмоғи мумкин.\nИслом таълимотининг лўндалиги ва амалийлигини тушунганим сайин мусулмонлар унга амал қилмай қўйганлари масаласи мени шунча кўп қийнай бошлади. Бу саволга жавобни Либия чўлларидан Помиргача, Босфордан Араб денгизигача бўлган жойлардаги мамлакатларда учратган кўплаб тафаккурли мусулмонлардан изладим. Бу излаш мен учун ҳаёлдан кетмайдиган ўй-ҳаёл бўлиб қолди. Ва оқибатда у Ислом оламида мени қизиқтирган барча бошқа масалаларнинг ўрнини босди. Иш шу даражага бордики, мусулмон бўлмай туриб, мен мусулмонлар билан ҳудди Исломни уларнинг бефарқлиги ва ялқовлигидан ҳимоя қилаётгандек гаплашардим. Бу ҳолат 1925 йил кузида Афғонистон тоғларида бир ёш губернатор менга: “Менга қаранг, сиз аслида мусулмонсизку, аммо ўзингиз буни тушунмаяпсиз!”, - дегунигача давом этди. 1926 йилда мен Европага қайтганимда ўзгарганим ва умуман бошқа инсонга айланганимни ва Исломни қабул қилишим мен учун мантиқий, тўғри ва табиий қадам бўлишини тушундим.\nШу тарзда мен мусулмон бўлдим. Тан олишим зарурки ўшандан бери ўзимга тез-тез: “Сен нега Исломни қабул қилгансан? Сени ундаги нима ўзига жалб этди?”, деб савол бераман. Рости, мени қандайдир қониқарли жавобим йўқ бу саволга. Гап мени ўзига чорлаган муайян бир таълимот устида эмас, балки яхлит бир ҳайратланарли ва ақл бовар қилмас даражадаги аниқ тузилишга эга маънавий таълимот дастури ва амалий ҳаёт тарзидадир. Ҳатто ҳозир ҳам мен унинг айни қайси жиҳати менга кўпроқ ёқишини айта олмайман. Ислом менинг назаримда гўё бинокорнинг мукаммал бир асаридек. Унинг барча қисмлари ўзаро уйғун равишда ўйланган, бир-бирини тўлдиради ва қўллаб-қувватлайди, унда ортиқча ёки етмаётган бўлак йўқ. Натижада эса - мукаммал мувозанат ва ҳамма жиҳатлар ҳисобга олинган тузилма. Ислом таълимоти ва унинг қарашларида “ҳаммаси ўринли” деган ҳис менда катта таассурот уйғотган бўлса керак. Балки бошқа ҳиссиётлар ҳам бўлгандир аммо ҳозирда уларни таҳлил қилиш мен учун мушкул. Алал оқибат, иймон – бу мухаббатнинг иши, мухаббат эса жуда кўп нарсаларни ўз ичига олади: бизнинг истакларимизни, ёлғизлигимизни, бизнинг олий мақсадларимиз ва интилишларимизни, камчиликларимиз, бизнинг кучимиз ва заифлигимизни.\nМен Исломни қабул қилганимдан бери у ҳақида имкон қадар кўпроқ нарса ўрганишга интилар эдим. Қуръон ва Набийимизнинг саллаллоҳу алайҳи вассаллам одатларини, Ислом тилини ва унинг тарихини ўрганар эдим, бундан ташқари у Зот алайҳиссалом ҳақида ва у зот алайҳисаломга қарши ёзилган кўплаб нарсаларни ўргандим. Беш йилдан ортиқ Хижоз ва Наджда, асосан Мадинада яшадим, бу Набий алайҳиссалом томонидан даъват этилган ушбу дин яралган табиий муҳитни ҳис этиш учун қилинган эди. Хижоз дунёнинг кўплаб мамлакатлари мусулмонларининг учрашадиган маркази бўлгани сабабли менда ҳозирда ислом оламидаги кенг ёйилган асосий турли диний ва ижтимоий қарашларни кўриш имкони пайдо бўлди. Бу изланишлар ва солиштиришлар давомида Ислом маънавий ва ижтимоий ҳодиса сифатида инсон зоти эга бўлган энг улкан кучдир. Албатта, алоҳида шахсларнинг камчиликлари туфайли юзага келган айрим салбий жиҳатлар бундан мустасно. Шунинг учун ҳам ўша вақтдан эътиборан менинг барча қизиқиш ва ҳаракатларим Исломни қайта тирилтириш муаммосига йўналтирилди.\n5 дан 69 сахифа


Аввало, Сизни нафақат мамлакатимизда, балки Марказий Осиёдаги ягона бўлган, нуфузли,фундаментал билимлар берадиган, ўз ўрни ва анъаналарига эга Ўзбекистон Миллий университетига ҳужжат топширганингиз билан табриклайман.\nУниверситет ўз олдига замонавий билимларни эгаллаб, соҳанинг етук мутахассиси бўлишни ҳамда жонажон Ватанимиз равнақига ҳисса қўшишни ният қилган интилувчан ёшларга ўз мақсадларига етишишида уларни ҳар томонлама қўллаб-қувватлайди.\nБугунги кунда бутун жаҳонда кечаётган пандемия сабабли мамлакатимиз олий таълим муассасаларига кириш имтиҳонлари муддатлари кечиктирилди. Бу аввало, Сиз - ёшларнинг саломатлигингизни ўйлаб, ўз билимингизни намоён қилиш учун қулай ва хавфсиз шарт-шароит яратиш мақсадида қилинди.\nБугунги пандемия шароити бизнинг ҳаётимизда туб бурилишлар ясади. Ҳаётга муносабатимиз ўзгарди. Таълим тизимида ҳам олдимизда турган кўпгина масалалар борлигини яна бир бор ҳис қилдик. Жамиятимиз, қолаверса турли жабҳалардаги ислоҳотларни Сиз-ёшлар билан амалга оширамиз. Бунинг учун Сиз билимли, ахборот технологиялари, чет тилларини мукаммал биладиган кучли, ватанпарвар, рақобатбардош кадрлар бўлиб етишишингиз керак. Бу йўлда Университет жамоаси Сиз учун бор имкониятлари, билими ва тажрибасини сафарбар этади.\nУнутманг, фақат пухта тайёргарлик ва кучли билим билангина талаба бўлиш бахтига муяссар бўлишингиз мумкин. Ҳеч қачон фирибгарларнинг ёлғонларига учманг! Коррупцияга йўл берманг ва унинг иштирокчисига айланиб қолманг.\nИшонинг! Фақат ҳақиқий билим Сизни талаба бўлишингизга асос бўлади. Шундай экан, бир дақиқа ҳам билим олиш ва ўз устингизда ишлашдан тўхтатманг. Сизга ушбу синовлардан муваффақиятли ўтиб олишингизда улкан зафарлар тилаймиз. Биз Сизни Ўзбекистон Миллий университетида кутамиз!\nОмад ёр бўлсин!\nЎзбекистон Миллий университети ректори, профессор Авазжон Мараҳимов


Ҳолбуки, бу кўрсаткичлар бутун Ироқ миқёсида олинмаган. Салахаддин, Ал – Анбар ва Найнава вилоятларидаги ҳолат санаб кўрилмаган. Тадқиқотни ўтказишга ушбу ҳудудларда ИШИДнинг мавжудлиги тўсқинлик қилмоқда.\nИлгарироқ Хиндави бева ва ажрашган ироқлик аёлларнинг сони ҳақида даҳшатли маълумотларни келтирган эди, уларнинг сони 1 миллионга яқинни ташкил этади. Унинг сўзларига кўра, 2016 йилда малакатда 878455 аёл бева бўлиб қолган, улардан 203 мингтасини – 14 – 49 ёшдагилар, 675 мингтасини – 50 ёшдан ошганлар ташкил этади.\n2016 йилда мамлакатда ажрашган аёлларнинг сони 122438 тага етди, улардан 105 мингтаси – 14-49 ёшдагилар, 17432 таси – 50 ёшдан ошганлар.\n« Асаднинг Сурияси: фақат битта қамоқнинг ўзида 13000 одамни дорга осиб ўлдиришган!\t150 нафар федерал прокурорлар исламофобияга қарши чиқишди »


Дембелега 4та клубдан таклиф бор\n«Барселона» футболчиси Усмон Дембеленинг келажаги ҳамон сўроқ остида турибди.\n«Marca» нашрининг хабар беришича, франциялик футболчида бир вақтнинг ўзида 4та клубдан таклифлар бор. Айни пайтда Дембеле «Барселона»нинг шартномани узайтириш борасидаги таклифини ўйлаб кўрмоқда. Усмоннинг бош мураббий Хави билан алоқалари жуда яхши, каталонияликлар ҳам шартномани узайтиришни истайди, бироқ маош масаласидаги таклифини ошира олмайди.\n«Кўк-анорранглилар»дан ташқари «ПСЖ», «Челси» ва «Бавария» клублари ҳам 25 ёшли футболчини эркин агент сифатида ўз таркибида кўрмоқчи.\nМаълумот учун, Дембеле якунига етган мавсум «Барса» сафида барча мусобақаларда 32та ўйинда иштирок этиб, 2та гол ва 13та ассист муаллифига айланди.


Виждон амри ила иш юритилса… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nВиждон амри ила иш юритилса…\nЧоп этилган 28 Сентябр 2018\tКӯришлар: 642\nЖорий йил 1 сентябрида Тиббиёт олийгоҳида Тинчлик дарсини ўтган муҳтарам Президентимиз республикани қамраб олган барча муаммоларни тилга олди. Тинчлик дарси Тиббиёт олийгоҳида ўтаётганлиги учунми, у киши негадир, кўпроқ аҳоли саломатлиги, тиббий хизмат, тиббий хизмат кўрсатиш сифати ва кун сайин урчиб бораётган турли юқумли касалликлар борасида кенг тўхталиб ўтди.\nАйниқса, муҳтарам Президентимиз тиббий муассасалардаги сансоларлик, пул ортидан қувиш, гепатитнинг В ва С турларининг тарқалиш омиллари ҳақида сўзлар экан, кўпчиликнинг кўнглида кечаётган, ҳис этаётган, бироқ дардини кимга айтишни билмай юрганлар дардига малҳам бўлаётган эди, шу тобда.\nЧинданам, ҳурматли Президентимиз тилга олиб ўтаётган муаммолар жуда ҳам муҳим ва долзарб!\nБиргина гепатит В ва Сни олсак, кейинги йилларда ушбу юқумли дарднинг илгари йилларга нисбатан «қулоч ёйганлигининг» гувоҳи бўламиз.\nБу борадаги журналистик тадқиқотимиз ва мушоҳадаларимизни азиз газетхон ҳукмига ҳавола этишни ихтиёр этдик.\n… Бундан уч йил бурун икки қариндошимиз ушбу юқумли касаллик туфайли оламдан кўз юмди. Бири 41, иккинчиси 31 ёшни тўлдирганди. Таҳлиллардан иккаласи ҳам бу дардни тиббий асбоблардан юқтирганлиги маълум бўлди. Қирқ бир ёшли З. ёз чилласида гриппга чалиниши ортидан томоғи шишади. Ноҳия клиникасида даволовчи врачлардан бири унга «Ангинангиз бор экан, жарроҳлик йўли билан олиб ташлаймиз», -дейди. З. рози бўлади ва ангинасини олдириб ташлайди. Бир муддат яхши бўлиб юрган З. тез орада ҳолсизланиб, мадорсизлана бошлайди. Пойтахтдаги лабораториялардан бирига қон топширгач, унинг қонига вирус ўтганлиги ҳақида хабар қилишади. Грипп-тумовдан даволаниб юрган З. қонидаги вирус «ўз иши»ни қилиб бўлганди. Қарияи болодаги корпуслардан бирига ётқизилгач, химия охирги умиди эди. Аммо…\nБилгич мутахассислар хулосасига кўра, З. бу вирусни лор-врач асбобидан юқтирган бўлиши эҳтимоли зиёдроқ.\nИккинчи қариндошимиз 31 ёшли Н. ҳам ушбу вирусдан азият чекиб, оламдан кўз юмди. Маълум бўлишича, у бир қанча вақт илгари тиш уздирган экан…\nАлбатта, З.нинг ҳам, Н.нинг ҳам қавму қариндошлари, ота-онаси бошларига тушган мусибатни кўргулик, тақдирда бор экан, дея ўзларига таскин берардилар. Аммо…\nҲа, ҳар икки ҳолатда ҳам даволовчи врач-мутахассисларнинг совуққонлиги ётибди-ку, ахир. Ё шундай эмасми?\nЯратганга минг шукрки, Тинчлик ва миллий бирлик асосчиси – Миллат пешвоси, муҳтарам Президентимиз олиб бораётган оқилона сиёсат натижасида мамлакатимиз электр энергияси тақчиллигидан тўлиқ қутулди. Икки йилдан буён, қишки чеклов олиб ташланиб, аҳоли электр энергиядан тўла-тўкис фойдаланмоқда. Тиббий муассасалар ҳам инчунин.\nШунинг учун ҳам 170 даражали ҳарорат берувчи автоклав, сухожаркадан бемалол фойдаланиб, муаммо олдини олсалар яхши бўларди.\nМуҳтарам Президентимиз тилга олиб ўтган соҳалардан яна бири бу – сартарошлик. Бундан бир неча йил илгари сартарошхоналарда устара ила соч-соқол олинмаслиги борасидаги дастур-фармойиш чиққанига қарамай, ҳанузгача аксар сартарошхоналарда бу ҳол давом этаётгани кузатилмоқда.\nМаълумки, юқумли касалликлар ВИЧ-СПИД – Иммун етишмаслик синдроми, А, В ва С гепатитлар, шунингдек, бошқа инфекцион иллатлар, асосан, қон орқали ўтиши тасдиқланган. Минглаб мижозларга битта устарада хизмат кўрсатаётган сартарош устарасини тозалашда сухожаркадан фойдаланмайди-ку? Ана шу минглаб мижозлар орасида юқумли иллатларга чалинганлари йўқ, деб ҳеч ким юз фоиз кафолат бера олмайди ҳам.\nГўзаллик салонлари борасида ҳам шу гапни айтиш мумкин. «Гўзаллик қурбонлик талаб этади!» шиори остида бу тахлит салонларга ҳафтада лоақал икки бор «бош суқувчи» мижозлар орасида вирус ташувчилари йўқ, деб ким кафолатлай олади?\nТиббиёт олийгоҳларида 5-6 йиллаб таҳсил олган мутахассис врачлар баъзан ўз ишларига панжа орасидан қараб келаётганлиги, уларнинг совуққонлиги ортидан мижозларининг баъзи юқумли касалликларга чалиниб қолаётганлиги кўзга ташланиб турган бир пайтда, тиббий маълумоти бўлмаган, санитария-гигиеник қонун-қоидаларидан бехабар сартарошлару гўзаллик салонлари ходимларидан нима гина қилиш мумкин?!.\nКейинги йилларда тиббий хизмат кўрсатишнинг яна бири – ҳижома усули ҳақида икки оғиз сўз. Табобатнинг бу усули чинданам ўта манфаатли. Ва бу усул Тиббий Набавий сирасига дохил бўлиб, Пайғамбаримиз (с.а.в.) Меърожга чиққанларида фаришталар: «Эй, Худонинг Расули (с.а.в.), умматларингизга ҳижомани васият қилинг!»- дея илтимос қилган экан. Токсинлардан азият чекаётган дунё аҳли бугунги кунда ҳижомадан кенг фойдаланиб келмоқда. Бироқ урфиятда: «Чумчуқ сўйса ҳам, қассоб сўйсин», демишлар. Модомики шундай экан, ҳижомачиларимиз лоақал ибтидоий тиббий маълумотга эга ва санитария-гигиеник қонун-қоидалардан хабардор бўлмоғи лозим. Ва албатта, ҳар бир ҳижома қилдирувчининг ўз шахсий асбоби – қон тортувчи помпаси бўлмоғи шарт. Бу ўринда изоҳга ҳожат йўқ, деб ўйлайман. Ва барча ҳижомачилар – помпа воситасида ишлайдиларми ёки шох воситасида ва ёки томирларга игна-тиғ санчиб, қон олишадими, албатта, биринчи навбатда, ўзлари соғлом бўлишлари бараварида, бир кишига ишлатган асбобларини бошқа кишига ҳаргиз ишлатмасликлари лозим.\nБу йил ёз аввалида мамлакатимиз жанубий минтақаларига сафар қилишга тўғри келди. Жойдаги штатсиз мухбиримиз Бахтиёр Ҳайдаров машинасида бир қишлоққа кириб борар эканмиз, пассажирларимиздан бири йўл четида мунғайиб ўтирган онага ишора қилиб, «Бечора қизига куймоқда. Қизи эса, ВИЧ-СПИДга чалинганини била туриб, бир қатор кишиларга атай юқтирган эмиш. Шунга айни пайтда, у қамоқда», деди.\nЎйланиб қоласан, киши. Чекка бир ноҳиянинг чекка бир қишлоғигача кириб борган ХХ аср вабоси - ВИЧ-СПИД - Иммун тақчиллиги синдроми касаллиги мамлакатимизга хориждан кириб келаётганлиги, шубҳасиз. Бу ҳол, айниқса, муҳожиратдан қайтиб келаётган, пала-партиш ҳаётни хуш кўрган муҳожирларимиз воситасида келаётганлиги ҳам сир эмас. Ҳатто, йил аввалида мамлакат тегишли идоралари аэропортлару поезд вокзалларида муҳожиратдан қайтаётганларни кўрикдан ўтказиш хоналари, қон таҳлили учун кўчма лабораториялар очиш таклифи билан чиққандилар ҳам. Агар том маънода ишлатилса, ушбу таклифни ўз вақтидаги тўғри ва жўяли, деб ўйлайман.\nМутахассислар сўзларига кўра, гепатитнинг «токсичный» тури ҳам юз бермоқда. Бу баъзи врач-дўхтирларнинг айрим беморларни даволаш асносида токсинли препаратлардан ортиқча дозада фойдаланишлари ортидан жигар касалланиши, «токсичный гепатит»нинг юзага келишига сабаб бўлмоқда экан.\nЯна бир аламли ҳолат ҳақида эслатиб ўтмасам бўлмас. Бу – тиб ходимларининг маълум бир юқумли касалликка чалиниш ҳолати. Булар жумласига жарроҳлар, гинеколог-жарроҳлар, тиш дўхтирлари, ҳижомачилар ва тиб ҳамширалари (ёки медбратлар-тиб оғалари) киради. Бу кишилар ўзларининг кундалик фаолиятида турли касалликларни юқтириб олиш хавфи жуда кучлилиги барчага маълум. Тўғри, жарроҳлик столига ётқизилаётган бемордан дастлаб анализ олинади, унинг у ёки бу касалликка чалинган-чалинмаганлиги аниқланиб, сўнг жарроҳлик амалиёти ўтказилади. Бироқ баъзан таҳлилчилар ҳам адашади… Ва ёки автоҳалокат ёки бошқа оғир ҳолатларда келтирилган беморларда дарҳол жарроҳлик ўтказилмаса, ҳалок бўлиш эҳтимоли бор пайтларда жарроҳлар қўл қовуштириб туролмайдилар-да…\nСтоматолог ҳузурига борган бемор бирон-бир юқумли иллатга чалинганлиги тўғрисидаги маълумотномани дўхтирга то шу кунгача тавсия қилганини, шу ёшимизгача бирор-бир стоматолог бу тахлит справкани сўраганини эслолмайман, ҳатто.\nТурли юқумли вирусларни юқтириш эҳтимоли кўп бўлганлар булар – тиб ҳамширалари (медсестралар) ёки тиб оғалари (медбратлар) ҳамда лабораторияда фаолият юритаётган қон таҳлилчилари (лаборантлар). Чунки улар беморларни укол қилишади, осма укол (капелница) қўйишади ва лабораториядагилар эса, бевосита шу дардга чалинганлардан таҳлил учун қон олишади ва ҳоказо. Озгина эҳтиётсизлик оқибатида қон юқи қолган игнанинг тегиб кетиши тиб ходимини ҳам шу дардга мубтало этади…\nМодомики, тиб ходимларининг иш жараёнида бевосита ўзларининг у ёки бу юқумли касалликка чалиниш хавфи кучли экан, бундай ҳолга гирифтор бўлган тиб ходимини давлат ўз ҳолига ташлаб қўймаслиги лозим, деб ўйлайман. Бугунги кунда даволанишнинг ўзи бўлмайди, ахир. Айниқса, юқумли касалликларни даволовчи препаратлар нархи осмонда эканлиги барчага маълум. 500-600 сомонийга фаолият юритаётган тиб ҳамширалари (медсестралар) ёки тиб оғалари (медбратлар) бу дориларни қайси пул эвазига олишсин?\nҲа, жанг майдонида жароҳатланган аскарга қўмондонлик меҳрибонлик кўрсатади, ордену медаллар билан сийлайди. Тиб ходимларининг ўзгалар ҳаёти учун курашиш жараёни ҳам ўзига хос фронт – ҳаёт-мамот жабҳаси эмасми? Шу нуқтаи назардан келиб чиқиб, республика Соғлиқни сақлаш ва аҳолини ижтимоий ҳимоялаш вазирлиги касалликка чалинган ўз ишчиларига нисбатан меҳрибонлик кўрсатиб, уларнинг давлат муассасаларида бепул даволанишларини таъминласа, нур устига аъло нур бўларди, албатта.\nЯна бир муҳим нуқтага тўхталмасдан илож йўқ. Бу ҳам бўлса, оила қурувчиларнинг мажбурий тиббий кўрикдан ўтказилиш ҳолатлари. Бундан асосий мақсад: ёш оилаларнинг ҳаёт ва саломатликларини таъминлаш, соғлом, бахтли оила шаклланиши учун шароит яратиш ҳамда ногирон фарзандлар туғилиши олдини олишдан иборатдир. Шундай бўлишига қарамай, ёш келин-куёвларнинг бу ҳақдаги тиббий кўрик маълумотномасини сотиб олиш ҳоллари ва кўрикдан ўтказмай туриб, маълумотнома ёзиб берувчи, ўз касбига манфаат нигоҳи-ла қаровчи дўхтирларимиз ҳам бор. Ўзини ва келажагини ўйлаган инсон, албатта, бу кўрикдан ўтмоғи лозим.\nДарҳақиқат, мустақиллик йилларида Тинчлик ва миллий бирлик асосчиси – Миллат пешвоси, муҳтарам Президентимиз Эмомали Раҳмон Жаноби олийлари саъй-ҳаракати натижасида, мамлакатимизда тиббиёт соҳаси ниҳоятда юксалди. Тиббий хизмат кўрсатишнинг турли кўринишлари вужудга келди. Бир сўз билан айтганда, бугунги тиббиётимиз чет элларникидан қолишмайди. Президентимиз бошлиқ Тожикистон Ҳукуматининг асосий мақсади ҳам шу-да. Шунинг учун ҳам, бу барча тиб ходимлари олдидаги масъулиятни янада оширади, улардан ҳушёрликни талаб этади. Зотан, жаҳоний характерга эга ВИЧ-СПИД ва бошқа турдаги юқумли касалликларга қарши курашда, уларни даволашда барча бир ёқадан бош чиқариши лозим ва лобуддир. Бир сўз билан айтганда, виждон амри ила иш юритмоқлари шарт. Ана шундагина виждон азобига гирифтор бўлишмайди!..


Ўзбекистонда 100 фоиз шаҳарлар марказлаштирилган сув таъминоти билан таъминланган / Ўзбекистон янгиликлари, энг сўнгги хабарлар\nЎзбекистонда 100 фоиз шаҳарлар марказлаштирилган сув таъминоти билан таъминланган\n06 сентябр 2013, 17:34 1602 кўрилди\nЖумладан, шу йилнинг ўзидаёқ 1503,6 километр сув тармоқлари қурилди, улардан 1357,5 километри қишлоқ жойлариг тўғри келади.\nАҳолини сифатли ичимлик суви билан таъминлаш ва сув таъминоти тизимининг такомиллаштириш масаласи ечими Президент Ислом Каримов қарори билан 2012 йил 21 ноябрда тасдиқланган Ўзбекистон Республикасининг 2013 йилдаги Инвестицион лойиҳасида белгилаб қўйилган.\nЯқин истиқболда энг муҳим лойиҳалардан бири бу – Навоий вилояти Конимеҳ туманида сув тармоғининг узунлиги 24,5 километр келадиган «Дамхўжа-Конимеҳ» икки сув объектлари қурилишидир.\nМазкур инвестицион лойиҳа қиймати 7, 2 миллиард сўм, дея баҳоланмоқда. Ҳозирги кунгача унинг 5,2 миллиарди ўзлаштирилди. Айни дамда мазкур сув объектида қурилиш ишлари деярли битказилди.\nАйтиш жоизки, яқин вақт ичида бошқа инвестицион лойиҳани амалга ошириш ҳам кўзланмоқда. Маълумотларга қараганда, у Осиё тараққиёт банки томонидан молиялаштирилади. Лойиҳанинг қиймати 3, 7 миллиард сўмга тенг бўлиб, у Конимеҳ туман маркази аҳолисини сув билан таъминлаш мақсадида 38 километр узунликдаги сув тармоғини модернизация қилишга йўналтирилган.


АҲОЛИ БИЛАН МАНЗИЛЛИ ТАРҒИБОТ ЎТКАЗИЛДИ\nАдлия вазирлиги тизимида “халқимизга қўлни кўксига қўйиб хизмат қилиш”ни йўлга қўйиш мақсадида давлат нотариал идоралари фаолиятини очиқлик ва шаффофлик тамойиллари асосида ташкил этиш механизмлари кенг қўлланилмоқда. Кейинги пайтда аҳолига кўрсатилаётган нотариал хизматларнинг сифати ва тезкорлигини ошириш, идоралардаги узундан-узун навбатларга ва сансалорликка барҳам бериш, фаолиятда турли суиистеъмолчиликлар ҳамда коррупция кўринишларини олдини олиш, халқимизга намунали хизмат қилиш нотариуслар олдига қўйилган асосий талабдир.\nШу боисдан ҳам нотариусларнинг аҳолига манзилли хизмат кўрсатишлари, “Ҳуқуқий ахборот кунлари”да маҳаллаларда аҳоли билан учрашувлари доимий тус олмоқда.\nСайхунобод тумани давлат нотариал идораси нотариуси Комилжон Ботиров тумандаги “Иттифоқ” ҳамда “Олғабос”маҳаллаларида аҳоли билан учрашув ўтказди.\n-Ҳар иккала маҳаллада аҳоли билан бўлган учрашувларда Конституция, инсон ҳуқуқлари, ҳамда “Оила”кодекси, нотариат соҳасидаги янгиликлар борасида тушунтириш ишларини олиб бордик, - дейди К.Ботиров. –Шу билан бирга аҳолидан пенсия, мерос, васийлик ва ҳомийлик масалалари, бандлик мавзусида саволлар тушди. Ушбу саволларга ҳуқуқий тушунтиришлар бердик.\nТадбирда аҳолига “Telegramm” каналидаги “Huquqiy axborot” канали ҳамда “antikorbot” боти, янги “advise.uz” ҳуқуқий ахборот портали ҳақида тушунчалар берилди.


“Ўзбекистон ҳаво йўллари” бешинчи Boeing 787-8 Dreamliner самолётини қабул қилди - Халқ сўзи\n22 Январь, Чоршанба\n“Ўзбекистон ҳаво йўллари” бешинчи Boeing 787-8 Dreamliner самолётини қабул қилди\n18:02 03 Июль 2019 Жамият\nКеча Ўзбекистон Миллий авиакомпаниясининг бешинчи юқори технологик Boeing 787-8 Dreamliner самолёти ишлаб чиқарувчи заводидан Тошкентга келтирилди. Бу ҳақда Транспорт вазирлиги ахборот хизмати хабар берди.\nU78705 регистрация рақами берилган ушбу янги самолёт олдинги тўртта авиалайнерлар каби, МАК авиапаркини рақобатбардошлик ва хавфсизликни таъминлаш учун замонавий самолётлар билан жиҳозлаш ва кенгайтириш инвестицион лойиҳаси доирасида сотиб олинган.\nБешинчи Boeing 787-8 Dreamlinerда ҳам ёнилғи сарфлаш самарадорлигини ошириш, ҳам шовқин даражасини пасайтириш ва атмосферага карбонат ангидрид газининг ажраб чиқишини камайтириш имконини берувчи GE Aviation компаниясининг GEnx-1B турбопарракли реактив двигателлари ўрнатилган. Мазкур янги лайнер парвоз пайтида кенг миқёсдаги интернетга уланиш учун сунъий йўлдош станциясига эга бўлган авиакомпаниянинг тўртинчи самолётидир.\nАвиалайнер 246 (бизнес классда – 24 ва эконом классда – 222) нафар йўловчини ташишга мўлжалланган. Унда йўловчилар учун максимал қулайликлар яратилган.\nТаъкидлаш жоизки, Ўзбекистон Mиллий авиакомпанияси Марказий Осиёда Boeing 787-8 Dreamliner авиалайнерига биринчи бўлиб буюртма берган авиаташувчидир. МАК “орзу лайнер”ларининг тижорий эксплуатациясини 2016 йил сентябрда бошлаган. Бугунги кунда мазкур ҳаво кемаларида Европа, Осиё, Америка мамлакатларига ҳамда Аляскадан Янги Зеландиягача бўлган масофаларда парвозлар амалга оширилмоқда.\n“Ўзбекистон ҳаво йўллари” МАКнинг ривожланиш режаларига мувофиқ, миллий авиаташувчи 2020 йилда олтита ушбу турдаги самолётга эга бўлади ва МДҲ мамлакатларида бундай самолётларнинг етакчи фойдаланувчисига айланади.\n“Бомба”дан ўзи сақласин... Юлдуз Усмоновага раддия\n6 539 421 398 сўм қарзни тўламай юрган когонлик фуқарони “Каптива”си хатланди\nНавоийда Қоракўл мактаб интернати ташкил этилди\nФарғонада “Ҳоким ва ёшлар” учрашуви вақтида икки қўлидан ажралган ёш йигит ўзига муносиб иш билан таъминланди\nЯнги сайланган сенаторлар ҳаммаси бир рўйхатда\nШавкат Мирзиёев: Сенат кенгаши ва қўмиталарининг сайёр мажлисларини ўтказиш зарур


Улама киприклардан фойдаланишнинг плюс ва минуслари - Daryo\n15:53, 01.12.2020 13436\nУлама киприклардан фойдаланишнинг плюс ва минуслари\nКўпчилик аёллар киприкларни мукаммал тарзда узайтирувчи тушлардан фойдаланишни камайтирмоқда. Айниқса, уларнинг киприклари сийрак ва узун бўлмаса, сунъий киприк улаш имкониятидан фойдаланишни афзал деб билади. Қуйида эса жараён билан боғлиқ ижобий ва салбий ҳолатлар билан танишиш мумкин.\nКиприк турлари ва уларнинг жойлашуви\nСунъий киприклар микрофибер, инсон сочлари, синтетик материал ва полимерлардан тайёрланиши мумкин. Уларнинг узунлиги эса 6-17 миллиметрни ташкил этади. Стандарт ранглар қора ва жигарранг бўлишига қарамай, ҳар қандай рангдаги киприкларни буюртма қилиш мумкин. Мутахассислар иложи борича табиий кўринишни сақлаб қолиш учун турли узунликдаги киприклардан фойдаланади. Одатда қисқароқлари пастки қовоқ ва кўзнинг ички бурчагида, узунлари эса ташқи қисмдан жой олади. Агар кўзлар қисиқ бўлса, уларни каттароқ кўрсатиш мақсадида марказ қисмга узун киприклар уланади. Думалоқ кўзларда эса иккала қовоқ узун киприклар билан ҳошияланади ва жуда чиройли кўринишни ҳосил қилади.\nКимлар учун улама киприк мумкин эмас?\nКиприкларни улашда толалар қовоққа эмас, табиий киприк толаларига ёпиштирилиши барчага маълум. Шунга кўра, киприклар жуда нозик ва мўрт бўлса, улама киприк яхши танлов эмас. Бу каби ҳолларда шунчаки яхлит ёпиштириб қўйиладиган киприк тавсия этилади. Сабаби киприк эктириш жараёнида нимжон табиий киприклар сунъийларини узоқ вақт ушлаб туришга дош беролмайди. Киприкларни толалаб улаш учун табиий киприклар зич ва қалин бўлиши жуда муҳим.\nУлама киприкдан кейинги тақиқлар\nУлама киприк эгаси бир қанча тақиқларга амал қилиши керак. Жараёндан 24 соат ўтгач, киприкларга умуман тегмаслик зарур. Шунингдек, юз қисми билан ухлаш, туш суриш ва таркибида ёғ бўлган ҳар қандай косметик воситадан воз кечиш керак. Бундан ташқари, киприкларни тараш мумкин эмас, улар фақат совуқ сувда ювилади ва иссиқда кўп вақт қолиб кетмасликни талаб этади.\nЯгона хавф – табиий киприкларнинг тўкилиб кетишидир. Бундай ҳолда улама киприкдан воз кечиб, қайта тикловчи муолажалардан фойдаланиш керак. 99 фоиз ҳолатларда киприклар қайта ўсиб чиқади. Фақат бунинг учун узоқ вақт кутишга тўғри келади.\nУлама киприклар нигоҳларни қандай ўзгартириши машҳур аёллар мисолида (фото)\nУлама киприклардан воз кечолмайдиган Голливуд юлдузлари (фото)\nГолливуд актрисалари кўзларни катталаштириш учун фойдаланадиган макияждаги лайфхаклар\n19:53 Бугун 1040\nШавкат Мирзиёев «Бухоро Варнет» агросаноат мажмуасига ташриф буюрди\n19:44 Бугун 1268\nApple iPhone 12 ва iPhone 12 Pro билан олинган энг яхши суратларни тақдим этди (фото)\n19:36 Бугун 1954\nЎзбекистонда йўл-транспорт ҳодисасини ички ишлар ходимисиз расмийлаштириш тартиби белгиланиши кутилмоқда\n19:23 Бугун 3775\n«Ҳокимнинг ташаббуси ёруғ кун пайтида момақалдироқ ургандек бўлди» – маҳалла раиси Жаҳонгир Ортиқхўжаевнинг МФЙларга нисбатан эътибори ҳақида\n18:59, 19.01.2021 128954\n09:45 Бугун 114950\n21:41, 19.01.2021 88745\nТошкентда поезд устида селфи қилмоқчи бўлган 18 ёшли йигитни 27 минг волтли ток урди\n11:47, 20.01.2021 72443\n«Иншааллоҳ, Ўзбекистоннинг учинчи президенти сизга мурожаат қиляпти». Жаҳонгир Отажонов навбатдаги президентлик сайловида номзодини қўйишини маълум қилди (видео)


ИЖОДКОР БОЛАЖОНЛАР МАСКАНИ » "Жиззах овози" газетаси расмий сайти\nИЖОДКОР БОЛАЖОНЛАР МАСКАНИ\nШаҳримиздаги 12-мактабгача таълим муассасасида 100 нафар болажонлар тарбия олади. Ўратепалик маҳалла фуқаролар йиғини ҳудудида жойлашган масканда болажонлар турли тўгарак машғулотларига ҳам жалб этилган.\nБиргина "Миллий қўғирчоқлар" тўгараги болаларнинг ижодий қобилиятини ривожлантиришга хизмат қилиши шубҳасиз.\nМиллий қўғирчоқлар тўгараги раҳбари Феруза Эрматова кичкинтойларни касбга йўналтириш бўйича иш олиб боради. Бу эса тарбияланувчиларнинг нафақат касб танлашда мақсадини қатъий қўйишга сабаб бўлади, балки қўл моторикасини ривожлантиришга ҳам хизмат қилади.\nШуни ҳам айтиш лозимки, болажонларнинг нутқини ўстириш борасида боғчада ўзига хос тажриба йўли мавжуд. Бу жараёнда тарбиячи ўқиб берган эртак қаҳ-рамонларини болажонлар ўз қўли билан ясабгина қолмай, уларни ўйнатиб эртакдан парчалар намойиш этишади. Бунинг учун машғулот хонасида махсус саҳна ташкил этилган. Эртакни ўзича талқин этиб, ўйинчоқлар ёрдамида роль ижро этган жажжиларнинг нутқи равон бўлади, бадиий эстетик диди ҳам сайқалланади, санъатга қизиқиши ошиб боради.\nШунингдек, боғчада болажонлар рус ва инглиз тилларини ҳам ўрганиб, бадиий гимнастика билан шуғулланади.\nМадина Ширинова, Лазиза Эрматова, Наргиза Тўлабоева каби тарбиячилар ҳам болажонларнинг дунёни англаб боришига беминнат ҳисса қўшиб келаяпти.\nМаълумот ўрнида айтиш лозимки, боғчани 30 йилдан ортиқ вақт давомида мактабгача таълим соҳасида фаолият кўрсатиб келаётган Мамлакат Эрматова бошқаради. Ҳамшаҳримизни кўпчилик ҳунарманд аёл сифатида билишади. Касбдошлари эса Мамлакат опани болаларнинг ақлий тафаккури ва мантиқий қобилиятини ўстириш, бармоқ ҳаракатларини ривожлантириш ҳамда нутқда нуқсони бор кичкинтойларнинг сўз бойлигини ошириш бўйича изланувчан, ташаббускор ва фидойи инсон сифатида эъзозлашади.\n- Болаларни қаттиққўллик билан эмас, аксинча юмшоқ муомала билан тарбиялаш керак. Бирон ҳаракатга тутинган болани чеклаб қўявериш келажакда уни тортинчоқ, ўзига ишончи суст кишига айлантириб қўяди, — дейди 12-мактабгача таълим муассасасининг мудираси Мамлакат Эрматова. — Шу боис болани бўш қўйиш керак: истаганча шўхлик қилсин, нотаниш кўринган нарса — буюмни ушлаб кўриб танисин. Фақат боланинг ҳар бир хатти-ҳаракати назорат, эътибордан четда қолмаслиги лозим. Шунда кичкинтой ҳаракатларини бошқариб, унинг натижасини англаб боради.\nТаълим масканида нафақат болажонлар жисмоний машқлар билан машғул бўлади, балки боғча опалар ҳам соғлом турмуш тарзи тарафдоридир. Ҳафтанинг пайшанба куни тарбиячи опалар ҳам спорт кийимида жисмоний машқлар билан шуғулланиши йўлга қўйилган. Бу эса болажонларга жуда яхши ўрнак.\nМухтасар айтганда, мактабгача тарбия тизими таълим соҳасининг кейинги босқичлари қандай кечишини кўрсатиб беради. Зеро, илк сабоқ мустаҳкам бўлса, мактаб ва олий ўқув юртида олинган билим сайқалланади.\n» БАЙРАМ БАЙРАМГА УЛАНДИ


Ўзбекистонда умр давомийлиги рекорд темпда ошмоқда - 16.10.2019, Sputnik Ўзбекистон\nШунингдек, бугунги кунда Ўзбекистонда "Соғлом ва омадли кексалик" концепцияси ишлаб чиқилмоқда. У кекса ёшдаги кишилар умрини узайтиришга қаратилган 16.10.2019, Sputnik Ўзбекистон\n16:03 16.10.2019 (янгиланди: 16:04 16.10.2019)\n© Flickr / Giorgio MontersinoПортрет пожилого узбека\nШунингдек, бугунги кунда Ўзбекистонда "Соғлом ва омадли кексалик" концепцияси ишлаб чиқилмоқда. У кекса ёшдаги кишилар умрини узайтиришга қаратилган\nТОШКЕНТ, 16 окт - Sputnik. Ўзбекистонликлар умр давомийлиги ўсиши бўйича рекорд натижаларни ўрнатмоқда. Бу ҳақда 16 октябрь куни ўтказилган "Аҳоли муаммоларини ҳал этишда маҳалла институтининг роли: Ўзбекистон тажрибаси" мавзусидаги матбуот анжуманида хабар қилинди. Sputnik Ўзбекистон мухбири хабарига асосан.\nТаъкидланишича, барча соҳаларда амалга оширилаётган оламшумул ишларнинг натижаси ўлароқ, Ўзбекистонда аҳолининг турмуш сифати яхшиланди, фаровонлиги ошди. Бу эса ўртача умр давомийлиги 67 ёшдан 73,5 ёшга, шу жумладан, эркакларда 66 ёшдан 71 ёшгача, аёлларда 70 ёшдан 75,8 ёшгача ортишига имконият яратди.\nБугун мамлакатда аҳолининг турмуш даражасини ошириш йўлидаги саъй-ҳаракатлар – кичик бизнес, оилавий тадбиркорлик, деҳқон ва томорқа хўжаликлари, ҳунармандчилик ва касаначиликни ривожлантиришга қаратилган ишларнинг барчаси маҳалланинг бевосита иштироки орқали амалга оширилмоқда, дея таъкидланди тадбирда.\nШунингдек, бугунги кунда Ўзбекистонда "Соғлом ва омадли кексалик" концепцияси ишлаб чиқилаётгани айтилди. Концепция кекса ёшдаги кишиларда соғлом ҳаёт тарзи ва саломатликни асраш учун шахсий масъулият ҳиссини тарбиялаш орқали уларнинг умр давомийлигини узайтиришга қаратилган.


Расмий статистика сўнгги ҳафталарда коронавирус беморлари сони барқарор ўсаётганини кўрсатмоқда. Иллюстратив сурат.\nЎзбекистонда COVID-19 билан касалланганлар сони кескин кўпайиши манзарасида Республика махсус комиссияси 1 августдан бошлаб мамлакат бўйлаб қатор янги чекловлар жорий этди.\nЎзбекистонлик шифокорлар қайтадан очилаётган ковид-марказлар касалланганлар билан тўлганини тасдиқламоқда.\nЖаҳон соғлиқни сақлаш ташкилоти (ЖССТ) Европада коронавируснинг янги тўлқини бошланиши муқаррарлигидан огоҳлантирди. Вируснинг янада юқумли бўлмиш “дельта” тури қатор мамлакатларда авж олган. Жумладан, Россияда ҳукумат касаллик юқишини ва ўлимларни тўхтатишга уриниб, қайта эмлов кампаниясини эълон қилди.\nССВ: Ўзбекистонда эпидемиологик вазият мураккаблашди\nКоронавируснинг бундан олдинги тўлқинларида қанчалар аниқлиги савол остига олинган Ўзбекистон Соғлиқни сақлаш вазирлиги сўнгги кунлардаги статистикасидан мамлакатда коронавирусини юқтириб олганлар сони кескин кўпайганини кўриш мумкин.\nПандемия бошидан буён вируснинг энг йирик ўчоғи бўлиб қолаётган пойтахт Тошкент яқинидаги Зангиота туманида жойлашган ковид-марказ беморлар билан тўлгани хабар қилинмоқда.\nМарказ раҳбари Олимжон Исоқов 2 минг нафар беморга мўлжалланган шифохонада ҳозирда коронавирусга чалинган 2 ярим мингдан ортиқ касал борлигини тасдиқлаган. Исоқов маҳаллий журналистларга ҳар куни марказга 350га яқин бемор ётқизилаётгани ва ҳозир қабул тўхтатилганини айтган.\nИжтимоий тармоқларда тарқалган видеоларда тўрт кишилик палатада олти-саккиз бемор ётганини кўриш мумкин.\nАйни пайтда Тошкент шаҳар ҳокими Жаҳонгир Ортиқхўжаев пойтахтдаги тўрт ковид-марказни қайта очишга буйруқ берган.\nКоронавирусга қарши курашиш штаби аъзоси Нурмат Отабеков 6 июль кунги брифингида вазият мураккаблашиб бораётганини тан олиб, республика бўйлаб 1 августдан қатор янги чекловлар жорий этилишини маълум қилди.\n- Қарорга мувофиқ, эндиликда очиқ майдонлар ёки ёпиқ мажмуаларда бўлишдан қатъий назар, юртимизда барча оммавий байрам тадбирлари, спорт мусобақалари, шунингдек, концерт, фестивал, театр ва кино дастурлари вақтинчалик тўхтатилади. Спорт мусобақаларини мухлисларсиз ўтказишга рухсат берилади. Шу йилнинг 1 майдан биз бу каби тадбирларни фақат ёпиқ саройларда ўтказилишини тўхтатган эдик, - деган Нурмат Отабеков.\nУнинг сўзларига кўра, Ўзбекистонда кунига ҳаётдан кўз юмаётганлар сони 3-4 одам бўлиб, улар асосан, сурункали касалликлар билан оғриган беморлардир.\nЎзбекистон Соғлиқни сақлаш вазирлиги расмийси шу йилнинг 1 августидан бошлаб тўй ва маросимларни 50 кишидан кўп бўлмаган ҳолда ўтказиш тартибини жорий қилганини ҳам айтди.\nРеспублика махсус комиссияси қарорига кўра, тўйхоналарда оилавий тантана, тўй, маърака ва маросимларни ўтказиш 50 кишидан кўп бўлмаган (яқин қариндошлар ва ушбу туман ҳудудида истиқомат қилувчи бошқа қариндошлар) ҳамда санитария ва гигиена талабларига қатъий риоя этган ҳолда ўтказишга рухсат берилди.\n2021 йилнинг 1 апрелидан тўйхоналарда оилавий тантана, тўй, маърака ва маросимларни ўтказиш 100 кишидан кўп бўлмаган ҳамда санитария ва гигиена талабларига қатьий риоя этган ҳолда ўтказилиши белгиланган эди.\nВирус тарқалишининг кўпайиши, янги чекловлар ва эмлаш билан боғлиқ сафарбарликларга қарамасдан Ўзбекистон соғлиқни сақлаш расмийлари мамлакатда SARS-CoV-2 вирусининг янги тўлқини бошланганини эълон қилишга шошилмаяпти.\nТошкентдаги COVID-19 беморларини даволаш марказининг Озодлик билан суҳбатлашган ходимларидан бири бу сафар касалланаётганлар сон жиҳатдан ўтган йилгидан анча кам бўлса-да, касалланиш оғир симптомларга эга эканини тасдиқлади:\n- Вазият бироз кескинлашяпти борган сари. Вазирлигимиз янги тўлқин бошланганини расман эълон қилгани йўқ, лекин сезиларли даражада кўпайди. Масалан, Тошкентдаги, Жиззахдаги, бошқа қатор вилоятларидаги касалхоналар беморларга тўлди. Масалан, Зангиота бошқа олмаяпти – тўлиб бўлган. Ўзбекистон бўйлаб реаниматорларга яна эҳтиёж сезиляпти. Вакцинация тезлаштирилаяпти шунга. Касаллик бу йил ҳақиқатан тушунарсизроқ: хатар остидаги баъзи одамларга юқмаяпти, соппа-соғ юрганларга юқиб қоляпти. Ҳозир шифокорларимиз малакаси анча ошиб қолди, касалхоналар керакли асбоб-анжомлар билан таъминланди бир йил ичида. Ўтган йили ҳатто врачларимиз шок ҳолатига тушиб қолган эди, келаётган касаллар сонини кўриб. Бу йил одамларга кўникма бор, ваҳима йўқ. Лекин, ўтган йилги касаллар билан бу йилгини ўртасида ўн, балким, юз баробар фарқ бор!\nШунинг учун учинчи тўлқин бошланган деса бўладими, йўқми билмадиму, ўлим ҳолатлари ҳам, ўтган йилгидек бўлмаса-да, кўпайиб қолди. Бироқ ўтган йилги енгилроқ ўтиб кетган бўлса, бу йил касаллар анча оғирлашиб қоляпти, деди Озодлик билан суҳбатда исмини очиқламасликни сўраган шифокор.\n24 июнь куни Инновацион ривожланиш вазирлиги ҳузуридаги Илғор технологиялар маркази Ўзбекистонда коронавируснинг "ҳиндча штамми" аниқланганини тасдиқлаган. Тез юқувчанлиги билан коронавируснинг бошқа турларига нисбатан хавфли деб кўрилаётган “ҳиндча” штамм юқтирганлар сонига доир расмий маълумот йўқ.\nСоғлиқни сақлаш вазирлигига кўра, жорий йилнинг 1 апрелидан бошлаб Ўзбекистонда коронавирус инфекциясига қарши 4 миллион 224 минг 934 доза вакцина қўлланилган.\nТиббиёт соҳасидаги энг нуфузли нашрлардан The Lancet кўра, Марказий Осиё давлатлари вакцинага энг муҳтож минтақалардан бири бўлиб қолмоқда.\n"COVID-19 билан боғлиқ инқироз бутун Марказий Осиёга тарқалиш хавфи мавжуд, бу минтақада ҳозирча фақат икки давлат ( Қирғизистон ва Ўзбекистон) вакциналарни бепул тарқатмоқда", дейилади тадқиқотчилар хулосасида.\nЖССТ Европада COVID-19 нинг янги тўлқини бошланиши ҳақида огоҳлантирди\nПутин «Спутник» вакцинаси билан эмланганини ошкор қилди\nССВ: Коронавирусга чалинган беморлардан яна 3 нафари вафот этди\nГватемала Россиядан етказиб берилмаган вакцина учун тўланган пулларни қайтаришни сўрамоқда


Талабаларга ижара ҳақининг бир қисмини тўлаш тартиби белгиланди - Anhor\nAnhor Все посты Талабаларга ижара ҳақининг бир қисмини тўлаш тартиби белгиланди\nТалабаларга ижара тўловининг бир қисмини қоплаб бериш тартиби белгиланди. Ҳукумат қарори билан Давлат олий таълим муассасаларининг ижара ҳуқуқи асосида яшаётган талабаларига ойлик ижара тўловининг бир қисмини Давлат бюджети ҳисобидан қоплаб бериш тартиби тўғрисидаги низом тасдиқланди.\nРўйхатга олинган доимий яшаш жойи доирасида (туман, шаҳар миқёсида) яшайдиган ариза берувчиларга ойлик ижара тўловининг бир қисмини қоплаб бериш амалга оширилмайди.\nБитта турар жойда икки ва ундан ортиқ талаба ижара ҳуқуқи асосида яшаган ҳолатларда уларнинг барчаси ижара шартномасида қайд этилган бўлишлари шарт. Мазкур тартиб давлат ОТМнинг фақат кундузги таълим шаклида ўқиб, ижара ҳуқуқи асосида яшайдиган талабаларига нисбатан татбиқ этилади.\nБунда ариза берувчи тегишли маълумот ёки ҳужжатларни ўзи таълим олаётган факультетнинг ёшлар билан ишлаш бўлими декан ўринбосари ёки ОТМнинг талабаларни турар жой билан таъминлаш ишларини мувофиқлаштирувчи бўлимига топширади. Масъул шахслар 1 ҳафта давомида ариза берувчи маълумотларининг ижтимоий мезонларга мувофиқлигини ўрганади. Сўнг маълумотларни умумлаштириб, кўриб чиқиш ва хулоса бериш учун навбатдаги ҳафтанинг биринчи кунида талабгорларни танлаб олиш комиссиясига тақдим этади. Комиссия бир иш кунида талабгорлар тўғрисидаги маълумотларни ўрганиб чиқиб, қарор қабул қилади. Шунга кўра, давлат ОТМ ректори (филиал директори)нинг буйруғи расмийлаштирилиб, аризалари қаноатлантирилган талабгорлар тўғрисидаги тегишли маълумотлар ва уларнинг рўйхати тўловларни амалга ошириш учун бухгалтерияга тақдим этилади.\nЭслатиб ўтамиз, ижара тўловининг қоплаб бериладиган қисми Тошкент шаҳрида – БҲМнинг 1 баравари, қолган ҳудудларда – БҲМнинг 0,5 бараваридан ошмаслиги лозим, дейилади хабарда.\nСардоба сув омбори дамбасининг ўпирилиши факти бўйича тергов ишлари 5 ойга узайтирилди


МРБ: ИШИД жангарилари жанговор ҳаракатлар вақтида кимёвий қурол ишлатган\n10:15 / 12.02.2016\nИШИД жангарилари жанговор ҳаракатлар вақтида кимёвий қурол ишлатган, деб айтди АҚШ марказий разведка бошқармаси директори Жон Бреннан CBS телеканалига берган интервьюсида.\n"Биз ИШИД жанговор ҳаракатлар вақтида кимёвий ўқ-дориларни ишлатган ҳолатлардан хабаримиз бор", деб айтди Бреннан журналист саволига ва бу ўқ-дорилар артиллерия снарядлари бўлганини қўшимча қилди.\nБреннаннинг айтишича, "ИШИД кимёвий ўқ-дориларни яратишда фойдаланиши мумкин бўлган элементларни олишга имкони бўлган". CBS’нинг маълум қилишича, МРБнинг фикрича, жангарилар кичик миқдорда хлор ва иприт заҳарли моддаларини ярата олиш имконига эга.\nБреннаннинг таъкидлашича, бу кимёвий моддаларнинг Ғарб давлатларига юборилиши эҳтимоли мавжуд. "Айнан шунинг учун жангарилар фойдаланадиган контрабанда ва транспорт йўналишларини кесиш керак", деб айтди МРБ директори.\nБреннан "АҚШ разведкаси ИШИДни йўқ қилиш бўйича операцияда", жумладан Сурия ва Ироқда жангарилар ихтиёрида нималар борлиги ҳақидаги маълумотларни олишда фаол иштирок этмоқда.


«Ўзбекистон ҳаво йўллари»: тараққиёт сари ишончли парвоз\n— Ўзбекистон — ҳар қандай шароитда ҳам изчил ривожланаётган давлат. Буни ижтимоий-иқтисодий соҳаларда эришилаётган барқарор ўсиш суратлари ҳам тасдиқлайди. Айни пайтда мамлакатингизнинг транспорт-коммуникация, логистика ва транзит салоҳияти ниҳоятда юксак.\nБундан эса унумли фойдаланилмоқда. Боиси Президент Ислом Каримов томонидан ушбу тармоқ тараққиётини ҳар томонлама қўллаб-қувватлашга катта эътибор қаратилаяпти. Хусусан, авиапаркнинг энг замонавий лайнерлар ҳисобига янгиланиши, малакали кадрлар тайёрлаш тизими тубдан такомиллаштирилгани, аэропортларнинг кўркам қиёфаси, мустаҳкам моддий-техник база ҳамда инфратузилма мижозларга юқори даражада хизмат кўрсатиш, парвозлар хавфсизлигини таъминлашда муҳим аҳамият касб этмоқда. Шуни алоҳида таъкидлашни истардимки, биз Ўзбекистон Миллий авиакомпанияси билан ҳамкорликни давом эттиришдан манфаатдормиз.\n«Boeing — Фуқаро самолётлари» бўлинмасининг Яқин Шарқ, Россия ва Ўрта Осиё ҳудудларида халқаро савдолари бўйича вице-президенти.\nҚатор нуфузли халқаро ташкилотлар, таниқли мутахассису экспертларнинг юртимизда амалга оширилаётган кенг кўламли модернизациялаш жараёнлари ҳақида билдираётган бу каби эътирофларидан барчамиз ҳақли равишда фахрланамиз.\nДарҳақиқат, истиқлол йилларида фуқаро авиацияси, том маънода, иқтисодий салоҳиятимиз, тинчлигимиз, фаровонлигимиз тимсолига айланди. Бунда, шубҳасиз, давлатимиз раҳбарининг 1992 йил 28 январдаги “Ўзбекистон Миллий авиакомпаниясини ташкил этиш тўғрисида”ги Фармони дастуриламал бўлди. Зеро, шу асосда ҳаво йўллари тизимида кенг кўламли янгиланиш, бунёдкорлик ва технологик қайта жиҳозлаш чора-тадбирлари рўёбга чиқарилди. Самолёт парки энг сўнгги русумдаги ҳаво лайнерлари билан тўлдириб борилди. Маънан эскирган “Ил-86”, “Ил-62”, “Ту-154” каби русумлар ўрнига дунё тажрибасида синовдан ўтган “Boeing-757/767”, “AIrbus 320”, ниҳоятда тежамкор ва маҳаллий шароитга мос ўзимизнинг “Ил-114/100” самолётлари парвозга қўйилди. Айни чоғда уларга техник хизмат кўрсатиш бўйича илғор база яратилди.\nҲаво ҳаракатини бошқариш тизими ҳам тубдан реконструкция қилиниб, юқори малакали кадрлар тайёрлашнинг самарали моделига асос солинди. Пировардида хавфсизлик мезонларига тўлиқ жавоб берадиган ҳаво флоти вужудга келди.\n“Ўзбекистон ҳаво йўллари” Миллий авиакомпанияси (МАК) жамоаси мамлакатимиз мустақиллигининг 24 йиллигини ана шу каби улкан натижалар, барқарор ривожланиш суръатлари билан муносиб кутиб олмоқда.\nМаълумки, сифатли ва хавфсиз хизмат кўрсатиш авиация соҳаси самарали фаолиятининг кафолати ҳисобланади. Шу маънода, ўтган йилларда МАК “Парвозлар хавфсизлиги” нотижорат ҳамкорлик ташкилоти, Парвозлар хавфсизлиги фондининг парвозлар хавфсизлигини таъминлашдаги улкан ютуқлари учун мудом тақдирланиб келинаётгани, IOSA аудитидан муваффақиятли ўтгани ютуқлар гарови бўлаётир.\nЎзбекистон нафақат минтақада, балки глобал миқёсда ҳам логистика бўйича ёрқин истиқболга эга. Буни янада кенгроқ юзага чиқаришда “Навоий” халқаро аэропорти негизида ташкил этилган йирик Интермодал логистика маркази муҳим роль ўйнамоқда. Ҳозирги кунда бу ерда бир кеча-кундузда 300 тоннага яқин юкни қайта ишлаш имкониятига эга юк терминали фаолият юритаяпти. Айни пайтда Зарафшон воҳаси марказидан Брюссель, Сарагоса, Милан, Шанхай, Вена, Урумчи каби шаҳарларга юк ташувлари йўлга қўйилгани соҳа ривожида янги уфқларни очишда катта аҳамият касб этмоқда.\nИлғор ўқув базаси\nБугунги давр талабларига жавоб берадиган мутахассислар ҳар қандай йўналиш, айниқса, ҳаво йўллари тизимида барқарор фаолият юритишнинг асосий калитларидан биридир. Бинобарин, Миллий авиакомпания Тренажёр мажмуаси базасини ҳар томонлама ривожлантириш доимий диққат-марказда. Жумладан, мазкур даргоҳга учувчилар учун стандарт ва мураккаб ҳолатларда вазиятни тўғри баҳолаш ҳамда тажриба ошириш имконини берувчи “Boeing-767” тренажёри, “Ил-114/100” авиалайнерининг “Full-flight” симулятори ўрнатилди. Бундай имкониятлар амалда ўзининг ижобий самараларини бермоқда.\nИслоҳотлар жараёнида авиапаркни замонавий самолётлар билан бойитиб бориш ҳам изчил давом эттирилмоқда. Икки йил олдин иккита янги “Boeing-767” самолёти олиб келиниши ҳисобига уларнинг сони тўрттага етказилди. Келгуси йилда эса дунёда ном қозонган “Boeing-787 Dreamliner”идан бир жуфт қабул қилиб олинади.\nМаълумки, “орзу лайнери”-нинг халқаро тақдимоти доирасида у пойтахтимизга ҳам келиб қўндирилган эди. Самолётнинг 1 соатлик парвоз намойишида ҳамюрт учувчимиз, МАК Учувчилар мажмуаси директори А. Каримов иштирок этганди. Ҳозир эса ҳар иккала томон мутахассислари “Uzbekistan airways technics” авиакорхонаси базасида самолёт конструкциясининг композицион материаллардан тайёрланган йирик элементларини таъмирлаш бўйича минтақавий цех ташкил этиш бўйича иш олиб бормоқдалар. Бу эса ҳаво транспорти воситаларига техник хизмат кўрсатиш борасидаги навбатдаги янги қадам бўлишига шубҳа йўқ.\nСоҳада амалга оширилаётган янгиланишлар республикамиз аэропортларининг кўркам қиёфаси, моддий-техник имкониятлар ва илғор инфратузилмасида ҳам ўз инъикосини топмоқда. Натижада нафақат пойтахт, балки ҳудудларимиз ҳам барча талабларга жавоб берадиган, энг муҳими, халқаро мақомга эга ана шундай иншоотларга эга бўлди. Уларда инновацион техника ва технологик ускуналар амалиётга татбиқ этилмоқда.\nҚувонарлиси, шу пайтгача Ўзбекистоннинг учта аэропорти Фуқаро авиацияси “Аэропорт” Ассоциациясининг “МДҲ мамлакатларида йилнинг энг яхши аэропорти” нуфузли танлови турли номинацияларида етакчилик қилиб келаяпти: “Бухоро” етти, “Самарқанд” ўн бир марта, шунингдек, “Урганч” йилига 200 мингдан ярим миллионгача бўлган йўловчига хизмат кўрсатган аэропортлар орасида “Ишлаб чиқаришга қўшган катта ҳиссаси учун” номинациясида уч бор ғолиб бўлди. Таъкидлаш лозимки, республикамизнинг барча аэропортида сифат менежменти тизими жорий этилиб, сертификатлар билан тасдиқланди.\nЙўловчилар учун барчаси муҳайё\nЖаҳон молиявий-иқтисодий инқирози асоратлари ҳамон сезилиб турган бир пайтда дунёнинг кўплаб авиакомпаниялари йўловчилар учун яратиб бериладиган қулайликлар ва хизматларни қисқартириш орқали харажатларни тежашга ҳаракат қилмоқда. Масалан, улар томонидан парвоз вақтида тақдим этиладиган таом ва ичимликлар тури, сони, таркиби ҳамда миқдорини камайтириш тадбирлари бир неча бор кузатилди.\nАна шундай шароитда ҳам “Ўзбекистон ҳаво йўллари” Миллий авиакомпанияси биринчи ўринга мижозлар манфаатини қўйиб фаолият кўрсатаётир. Бу тармоқдаги ислоҳотлар ўз вақтида узоқни ўйлаб рўёбга чиқарилганининг ёрқин самарасидир, албатта.\nТабиийки, бортда йўловчиларнинг сифатли овқатланиши, уларга таомномадан ўзлари ёқтирганини танлаш имконини яратиб бериш авиакомпания нуфузини ҳам белгилайди. Мамлакатимиз ҳаво йўлларининг бу борадаги имиджини оширишда “Кетринг” давлат унитар корхонасининг хизмати беқиёс, албатта. У самолётларга турли озиқ-овқат маҳсулотлари — иссиқ ва совуқ таомлар, ичимликлар, мева-чевалар етказиб бермоқда. Корхонанинг уч юз номдан ортиқ маҳсулотларига “Global Test” халқаро сертификати берилгани, ўзбек ошпазлари маҳоратига энг нозиктаъб мижозлар ҳам қойил қолишгани эътирофга лойиқдир.\nФахрланишга арзийдиган натижалар\n— Бундай изланишлар ўтаётган йилда янги босқичга кўтарилди, — дейди “Ўзбекистон ҳаво йўллари” Миллий авиакомпанияси ахборот хизмати бошлиғи Ф. Қурбонова. — Хусусан, “Тошкент — Минск — Тошкент” йўналиши бўйича мунтазам қатновлар йўлга қўйилди, мавжудларининг сони кўпайтирилди. Миллий авиакомпания 5 та хорижий авиаташувчи билан интерлайн-келишув имзолади. Шулар қаторида “Air Baltic”, “Korean Air”, “Malaysian Airlines” авиакомпаниялари билан ҳамкорлик давом этмоқда. МАК қатновларига сайёҳлар оқимини жалб этиш ва Ўзбекистонда туризм соҳасини ривожлантиришга қаратилган кенг кўламли ишлар амалга оширилди.\nЭнди мана бу рақамларга эътибор беринг: жорий йилнинг биринчи ярим йиллигида 11 575 та қатнов бажарилиб, уларнинг сони ўтган йилнинг шу давридагига нисбатан 141 тага кўпайди. Жумладан, хорижга 2 816, МДҲ мамлакатларига 4199, маҳаллий йўналишларда 4560 парвоз амалга оширилди. Ўз навбатида, 1 млн. 235 минг йўловчи манзилига етказиб қўйилди. Аҳамиятли жиҳати, маҳаллий йўналишлардан 301 минг нафар йўловчи фойдаланди. Бу аввалги йилнинг шу давридагига қараганда 11,6 фоиз кўп.\nҲозирги кунда авиаташув тизимини янада такомиллаштириш ва Халқаро авиация иттифоқи — “SkyTeam” аъзоси бўлишга йўналтирилган тадбирлар изчил давом эттирилмоқда. Буларга эришиш эса ҳаво йўлларимизнинг дунё миқёсида эгаллаган мавқеини ошириш, қатор преференцияларга эга бўлиш, рейслар географиясини кенгайтириш, шу орқали йўловчиларга хизмат кўрсатиш ва юк ташиш тизимини жадал ривожлантириш, юртимиз авиасаноати ва туризм индустриясини янада ривожлантиришга пойдевор бўлади.\nКўриниб турибдики, Ватанимиз ҳаво йўллари парвозлар хавфсизлиги, йўловчилар ҳамда авиация техникасига хизмат кўрсатиш сифатини юксалтириш борасида муҳим ютуқларни қўлга киритмоқда. Буларнинг барчаси давлатимиз раҳбари томонидан соҳага қаратилаётган катта эътибор самарасидир.\nМазкур рукндаги бошқа мақолалар: « Маҳаллийлаштириш дастури самаралари\tБиологик усул: самарали ва безарар »


Англиялик футболчи рақиб бошини қасддан тепгани учун анча вақтга дисквалификация қилинди\n12:42 / 06.04.2017\nАнглиянинг «Лидс» жамоаси ҳимоячиси Лиам Купер 6 ўйинга дисквалификация қилинди. Англия футбол ассоциацияси (FA) сайтида маълум қилинишича, у рақиб футболчининг бошига қасддан сакраб тепгани учун жазоланди.\nУшбу ҳодиса 1 апрель куни чемпионшипнинг 39 турида «Рединг»га қарши ўйин вақтида рўй берган. «Лидс» футболчисининг ҳаракатидан ҳимоячи Рис Оксфорд жабрланган. Ўйин ҳаками ўйин вақтида бу ҳолатни пайқамаган, FA ўйин видеоёзувини кўриб чиқиш вақтида ушбу эпизодга эътибор қаратган ва футболчига жазо тайинлаган.\nЛидс Лиам Купер\nВидео: Ҳакамнинг ишига полициячи аралашди